type: legislation

jurisdiction: EU

text:
 23.7.2020
 BG
 Официален вестник на Европейския съюз
 L 238/1
 РЕГЛАМЕНТ ЗА ИЗПЪЛНЕНИЕ (ЕС) 2020/1080 НА КОМИСИЯТА
 от 22 юли 2020 година
 за налагане на окончателно антидъмпингово мито върху вноса на слънцезащитно стъкло с произход от Китайската народна република след преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 2 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 През май 2014 г. Комисията наложи окончателно антидъмпингово мито върху вноса на слънцезащитно стъкло с произход от Китайската народна република („КНР“ или „Китай“) с Регламент за изпълнение (ЕС) No 470/2014 на Комисията (2) („първоначалните мерки“).
 (2)
 През август 2015 г. в резултат на подновено разследване относно изчерпването на ефекта от мерките съгласно член 12 от основния регламент Комисията измени първоначалните мерки с Регламент за изпълнение (ЕС) 2015/1394 на Комисията (3). Индивидуалните антидъмпингови мита варират от 17,5 % до 75,4 %. Всички други дружества подлежат на антидъмпингово мито за цялата страна от 67,1 % („действащите мерки“).
 (3)
 В отделни процедури през май 2014 г. Комисията наложи и изравнителни мита в размер от 3,2 % до 17,1 % (4).
 1.2. Започване на преглед с оглед изтичане на срока на действие на мерките
 (4)
 След публикуването на известие за предстоящо изтичане на срока на действащите мерки (5) EU ProSun Glass („заявителят“), който представлява повече от 25 % от общото производство на слънцезащитно стъкло в Съюза, поиска започването на преглед с оглед изтичане на срока на действие на мерките на 13 февруари 2019 г. („искане за преглед“). Заявителят твърди, че има вероятност изтичането на срока на действие на първоначалните мерки да доведе до продължаване или повторно възникване на дъмпинга и до продължаване или повторно възникване на вреда за промишлеността на Съюза.
 (5)
 На 14 март 2019 г. Комисията оповести с известие, публикувано в Официален вестник на Европейския съюз (6) („известието за започване на преглед“), започването на преглед с оглед изтичане на срока на действие на съществуващите мерки съгласно член 11, параграф 2 от основния регламент.
 1.3. Разследване
 1.3.1. Разследван период в рамките на прегледа и разглеждан период
 (6)
 Разследваният период в рамките на прегледа („РПП“) обхвана периода от 1 януари 2018 г. до 31 декември 2018 г. Разглеждането на тенденциите, които са от значение за оценката на вероятността за продължаване или повторно възникване на вреда, обхвана периода от 1 януари 2015 г. до края на РПП („разглеждания период“).
 1.3.2. Заинтересовани страни
 (7)
 В известието за започване на преглед Комисията прикани всички заинтересовани страни да вземат участие в разследването. По-специално тя се свърза със заявителя, с известните производители в Съюза, с известните производители износители в КНР, с известните несвързани вносители, с ползвателите на продукта, предмет на прегледа в Съюза, и с органите на КНР.
 (8)
 Всички заинтересовани страни бяха приканени да изложат становищата си, да предоставят информация и да осигурят подкрепящи доказателства в сроковете, определени в известието за започване на преглед. На заинтересованите страни също така бе предоставена възможност да подадат искане да бъдат изслушани от службите на Комисията, на които е възложено разследването, и/или от служителя по изслушванията при търговските процедури („служителя по изслушванията“).
 (9)
 Един от производителите от Съюза поиска името му да остане поверително на основание, че участието в процедурата на групата, към която той принадлежи, би могло да окаже въздействие върху стопанската ѝ дейност в Китай, както и би могло да доведе до ответни мерки от страна на нейни клиенти. Комисията разгледа искането. Тя счита, че самото присъствие на групата в Китай представлява абстрактна опасност и не е достатъчно, за да се превърне в конкретна заплаха за ответни мерки. На службите на Комисията не беше предоставено конкретно доказателство в това отношение. Освен това нито едно от дружествата на групата в Китай не е свързано с производството и търговията на слънцезащитно стъкло. Въз основа на това Комисията реши да отхвърли искането.
 (10)
 В тази връзка дружеството се обърна към служителя по изслушванията. Служителят по изслушванията одобри отхвърлянето от Комисията, тъй като счете, че искането за анонимност е било основано на допускания за възможни ответни мерки, а не на реални заплахи спрямо дружеството или групата, и защото дружеството не е представило никакви нови факти или информация, които биха обосновали промяна на предишното решение.
 (11)
 Няколко страни поискаха изслушване от службите на Комисията. Изслушване между Комисията и двамата включени в извадката производители от Съюза се проведе на 9 януари 2020 г. Изслушване с участието на REC Group, Solitek и EU ProSun — сдружение, което представлява няколко ползватели, се състоя на 11 февруари 2020 г. Изслушванията включваха аргументи на различните страни относно вредата и интереса на Съюза, изложени по-подробно в раздели 4—6.
 1.3.3. Изготвяне на извадка
 (12)
 В известието за започване на преглед Комисията посочи, че може да изготви извадка от заинтересованите страни в съответствие с член 17 от основния регламент.
 1.3.3.1. Изготвяне на извадка от производители от Съюза
 (13)
 В известието за започване на преглед Комисията посочи, че е изготвила временна извадка от производители от Съюза. Комисията е подбрала извадката въз основа на най-големия обем производство и продажби на сходния продукт, който може да бъде разумно разследван в рамките на наличното време. Извадката включва двама производители от Съюза, които представляват повече от 80 % от производството на продукта, предмет на прегледа, в Съюза. Комисията прикани заинтересованите страни да предоставят коментари по временната извадка. Единственият коментар, получен от заявителя, е в полза на извадката. Извадката е представителна за промишлеността на Съюза. Тя се състои от следните две дружества:
 —
 Saint-Gobain Glassolutions Isolierglass-Center GmbH („Saint Gobain Solar“)
 —
 Interfloat и GMB Glasmanufaktur Brandenburg GmbH („Interfloat Group“)
 1.3.3.2. Изготвяне на извадка от вносители
 (14)
 За да реши дали е необходимо изготвянето на извадка и — ако да — да подбере такава извадка, Комисията поиска от несвързани вносители да предоставят информацията, посочена в известието за започване на преглед, и ги прикани да участват в разследването.
 (15)
 Нито един несвързан вносител в ЕС не оказа съдействие.
 1.3.3.3. Изготвяне на извадка от производители износители в КНР
 (16)
 За да реши дали е необходимо изготвянето на извадка и — ако случаят е такъв — да подбере извадка, Комисията поиска от всички известни износители производители в КНР да предоставят информацията, посочена в известието за започване. Освен това Комисията се обърна към мисията на Китайската народна република в Европейския съюз с молба да посочи други евентуални производители износители, които е възможно да проявят интерес към участие в разследването.
 (17)
 Нито едно дружество от КНР не се отзова в рамките на срока. Едно от дружествата от КНР е изпратило изявление със закъснение, но в крайна сметка не е оказало съдействие.
 (18)
 Вследствие на това Комисията уведоми властите на КНР с вербална нота от 24 май 2019 г., че може да прибегне до използването на налични факти съгласно член 18 от основния регламент при разглеждане на продължаването или повторното възникване на дъмпинг. Властите на КНР не реагираха на вербалната нота.
 1.3.4. Въпросници и контролни посещения
 (19)
 Комисията изпрати въпросници на правителството на КНР („ПКНР“) и на двамата включени в извадката производители от Съюза. ПКНР не предостави отговори на въпросника. И двамата включени в извадката производители от Съюза предоставиха отговори на въпросника.
 (20)
 Без да се засягат разпоредбите на член 18 от основния регламент, Комисията провери цялата информация, която сметна за необходима за определяне на вероятността от продължаване или повторно възникване на дъмпинга и на вредата, както и на интереса на Съюза. Бяха извършени контролни посещения в помещенията на двамата включени в извадката производители от Съюза.
 1.3.5. Процедура за определяне на нормалната стойност съгласно член 2, параграф 6а от основния регламент
 (21)
 С оглед на съществуването на достатъчно налични доказателства при започването на разследването, които показват, че са налице значителни нарушения по смисъла на член 2, параграф 6а от основния регламент, Комисията започна разследването на основание член 2, параграф 6а от основния регламент. С цел да получи информацията, която смята за необходима за разследването относно твърденията за значителни нарушения, Комисията изпрати въпросник на ПКНР. Освен това в точка 5.3.2 от известието за започване на процедурата Комисията прикани всички заинтересовани страни да изложат становищата си, да представят информация и да осигурят доказателства по отношение на прилагането на член 2, параграф 6а от основния регламент в срок от 37 дни от датата на публикуване на известието в Официален вестник на Европейския съюз. В рамките на срока не беше получен никакъв отговор на въпросника от ПКНР и не бяха представени доводи относно прилагането на член 2, параграф 6а от основния регламент.
 (22)
 В точка 5.3.2 от известието за започване Комисията също така уточни, че с оглед на наличните доказателства тя е избрала временно Турция като подходяща представителна държава по член 2, параграф 6а, буква а) от основния регламент с цел определяне на нормалната стойност въз основа на цени или референтни стойности, при които няма нарушения. Освен това Комисията посочва, че ще проучи други евентуално подходящи представителни държави в съответствие с критериите, посочени в член 2, параграф 6а, буква а), първо тире от основния регламент.
 (23)
 На 14 юни 2019 г. Комисията информира с бележка („бележката от 14 юни“) заинтересованите страни относно съответните източници, които възнамерява да използва за определяне на нормалната стойност. В тази бележка Комисията представи списък на всички производствени фактори, като суровини, труд и енергия, използвани в производството на слънцезащитно стъкло. Освен това въз основа на критериите за определяне на цени или референтни стойности без нарушения Комисията потвърди своето намерение да избере Турция като подходяща представителна държава. Комисията получи коментари по бележката от 14 юни.
 (24)
 На 17 февруари 2020 г. Комисията информира с втора бележка („бележката от 17 февруари“) заинтересованите страни за съответните източници, които възнамерява да използва за определяне на нормалната стойност, посочвайки Турция като представителна държава. Тя също информира заинтересованите страни, че ще установи разходите за продажби, общите и административните разходи („ПОАР“) и печалбата въз основа на наличната информация за дружеството „Шишеджам/Тракия“ (Sisecam/Trakya), производител в представителната държава. Не бяха получени никакви коментари.
 1.3.6. Последваща процедура
 (25)
 На 26 май 2020 г. Комисията разгласи основните факти и съображения, въз основа на които възнамерява да запази действащите антидъмпингови мита. На всички страни бе даден срок, в който да представят своите коментари във връзка с разгласените факти и съображения. Заявителят EU ProSun и сдружението на промишлеността на Съюза за производство на фотоволтаични модули, както и Европейският съвет за производство на слънчева енергия (ESMC) представиха коментари.
 (26)
 Коментарите от заинтересованите страни бяха разгледани от Комисията и взети под внимание, когато това беше уместно. На 9 юни 2020 г. се проведе изслушване между службите на Комисията и EU ProSun.
 2. ПРОДУКТ, ПРЕДМЕТ НА ПРЕГЛЕДА, И СХОДЕН ПPОДУКТ
 2.1. Продукт, предмет на прегледа
 (27)
 Продуктът, предмет на прегледа, е слънцезащитно стъкло, състоящо се от закалено плоско калциево-натриево силикатно стъкло, със съдържание на желязо, по-малко от 300 ppm, коефициент на пропускане за слънчева светлина над 88 % (измерено по AM1,5 300—2 500 nm), устойчивост на нагряване до 250 °C (измерено по EN 12150), устойчивост на температурни амплитуди от Δ 150K (измерено по EN 12150) и механична якост от 90 N/mm2 или повече (измерено по EN 1288-3), класирано понастоящем в код по КН 7007 19 80 (кодове по ТАРИК 7007198012, 7007198018, 7007198080 и 7007198085) и с произход от Китайската народна република („продукт, предмет на прегледа“, обикновено наричан „слънцезащитно стъкло“).
 (28)
 Слънцезащитното стъкло може да е орнаментно или безорнаментно, с прозрачна или дифузна повърхност, или с различни полегато изрязани краища. Може да има различни орнаменти от двете страни на стъклото или само от едната страна. Слънцезащитното стъкло може да е с пробити отвори, върху него може да е нанесен печат, например с керамични оцветители. Повърхността на стъклото може да е третирана чрез използване на различни технологии. Най-често това е противоотражателно покритие, което се нанася преди или след процеса на закаляване. Други технологии дават възможност слънцезащитното стъкло да бъде покрито с тънки функционални слоеве, които осигуряват повишена пропускливост, самопочистващи и противозамърсителни свойства или твърдост.
 (29)
 Слънцезащитното стъкло е един от компонентите за получаване на кристални силициеви фотоволтаични модули и тънкослойни фотоволтаични модули за производство на електроенергия („ФВ модули“), както и на плоски фототермични енергийни колектори, които се използват например за получаване на гореща вода („фототермични модули“). То се използва и при изграждането на оранжерии (така нареченото „градинарско стъкло“ или „оранжерийно стъкло“).
 2.2. Сходен продукт
 (30)
 Както е установено в първоначалното разследване, слънцезащитното стъкло, произвеждано и продавано от промишлеността на Съюза в Съюза, слънцезащитното стъкло, произвеждано и продавано на вътрешния пазар на КНР, и слънцезащитното стъкло, внесено в Съюза от КНР, имат едни и същи основни физически и химически характеристики и едно и също предназначение. Поради това те се считат за сходни продукти по смисъла на член 1, параграф 4 от основния регламент.
 3. ВЕРОЯТНОСТ ЗА ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ДЪМПИНГА
 (31)
 В съответствие с член 11, параграф 2 от основния регламент и както е изложено в известието за започване на преглед, Комисията разгледа първо дали изтичането на срока на действие на съществуващите мерки може да доведе до продължаване или повторно възникване на дъмпинга от КНР.
 3.1. Неоказване на съдействие от включените в извадката дружества и ПКНР
 (32)
 Нито един от китайските производители износители не оказа съдействие при разследването. Те не представиха никаква информация по отношение на твърденията за значителни нарушения по смисъла на член 2, параграф 6а, буква б) от основния регламент. Също така нито един от производителите износители не предостави отговори на въпросника.
 (33)
 ПКНР не предостави отговори на въпросника, нито разгледа представените от заявителя доказателства по досието, в това число Работния документ на службите на Комисията относно значителни нарушения в икономиката на Китайската народна република с оглед на целите на разследванията за търговска защита („доклада“) (7).
 (34)
 На 24 май и 25 юни 2019 г. Комисията уведоми ПКНР, че поради липсата на каквото и да било съдействие от страна на износителите/производителите в КНР тя възнамерява да направи своите констатации въз основа на наличните факти в съответствие с член 18 от основния регламент. Комисията също така подчерта, че констатация, направена въз основа на наличните факти, може да бъде по-малко благоприятна за засегнатата страна, и ги прикани да представят коментари. ПКНР не предостави никакви коментари.
 (35)
 Поради това, в съответствие с член 18, параграф 1 от основния регламент, констатациите във връзка с вероятността за продължаване или повторно възникване на дъмпинга, както е описано по-долу, се основават на наличните факти. По-специално Комисията се позовава на информацията, съдържаща се в искането за преглед и статистиката въз основа на данните, докладвани на Комисията от държавите членки в съответствие с член 14, параграф 6 от основния регламент („база данни по член 14, параграф 6“) и Евростат. Освен това Комисията използва и други източници на публично достъпна информация, като например Global Trade Atlas [Атлас на световната търговия] (8) (GTA) и базите данни Orbis Bureau van Dijk (9) (Orbis).
 3.2. Дъмпинг през разследвания период в рамките на прегледа
 3.2.1. Нормална стойност
 (36)
 Съгласно член 2, параграф 1 от основния регламент, „нормалната стойност се основава обикновено на реално платената или подлежаща на плащане цена от независими купувачи в страната на износа“.
 (37)
 Съгласно член 2, параграф 6а, буква а) от основния регламент обаче „[в] случай че [...] бъде определено, че е нецелесъобразно да се използват цените и разходите на вътрешния пазар на страната на износа поради съществуването в тази държава на значителни нарушения по смисъла на буква б), нормалната стойност се формира на основата на разходи за производство и продажба, отразяващи цени или референтни стойности, при които няма нарушения“, и „неизкривени и разумни административни разходи, разходи за продажба и общи разходи, и реализиране на печалба“.
 (38)
 Както е обяснено в раздел 3.2.2 по-долу, при настоящото разследване Комисията стигна до заключението, че въз основа на наличните доказателства е целесъобразно да се приложи член 2, параграф 6а от основния регламент.
 3.2.2. Наличие на значителни нарушения
 3.2.2.1. Въведение
 (39)
 В член 2, параграф 6а, буква б) от основния регламент се определя, че „[з]начителни нарушения са нарушенията, които се проявяват, когато отчетените цени или разходи, включително разходите за суровини и енергия, не са формирани от силите, действащи на свободния пазар, тъй като са повлияни от съществена правителствена намеса. Когато се преценява дали съществуват значителни нарушения, се обръща внимание, inter alia, на потенциалното въздействие на един или повече от следните елементи:
 —
 обслужване в значителна степен на въпросния пазар от предприятия, осъществяващи дейността си като субекти, които са собственост или се намират под контрола на органите на страната на износа или политиката им е под надзора или в съответствие с указанията на тези органи;
 —
 държавно присъствие в дружествата, чрез което на държавата се дава възможност да се намесва по отношение на цените или разходите;
 —
 обществени политики или мерки, водещи до дискриминация в полза на местните доставчици или другояче влияещи върху силите, действащи на свободния пазар;
 —
 неприлагане, дискриминационно прилагане или неправилно прилагане на законодателството в областта на несъстоятелността, дружественото право или вещното право;
 —
 изкривяване на разходите за заплати;
 —
 достъп до финансиране, предоставян от институциите, които изпълняват цели на обществената политика или по друг начин не действат независимо от държавата“.
 (40)
 Съгласно член 2, параграф 6а, буква б) от основния регламент, когато се преценява дали съществуват значителни нарушения по смисъла на член 2, параграф 6а, буква а), се взема предвид, наред с другото, неизчерпателният списък на елементи, посочен в предишната разпоредба. В съответствие с член 2, параграф 6а, буква б) от основния регламент, когато се преценява дали съществуват значителни нарушения, се обръща внимание на потенциалното въздействие на един или повече от тези елементи върху цените и разходите в държавата на износа на продукта, предмет на прегледа. Действително, тъй като този списък е некумулативен, за констатиране на значителни нарушения не е необходимо да бъдат взети предвид всички елементи. При това едни и същи фактически обстоятелства може да се използват, за да се докаже съществуването на един или повече от елементите в списъка. Въпреки това всяко заключение относно значителни нарушения по смисъла на член 2, параграф 6а, буква а) трябва да се направи въз основа на всички налични доказателства. При цялостната оценка за наличието на нарушения може също така да се вземат предвид общият контекст и общото положение в държавата износител, особено когато основните елементи на нейната икономическа и административна организация дават на правителството значителни правомощия да се намесва в икономиката по начин, при който цените и разходите не произтичат от свободното развитие на пазарните сили.
 (41)
 В член 2, параграф 6а, буква в) от основния регламент се предвижда, че „[к]огато Комисията има основателни данни за евентуално наличие на значителни нарушения, посочени в буква б), в определена държава или в определен сектор в тази държава и когато е необходимо за ефективното прилагане на настоящия регламент, Комисията изготвя, публикува и редовно актуализира доклад с описание на обстоятелствата на пазара, посочени в буква б), в тази държава или сектор“.
 (42)
 В съответствие с тази разпоредба Комисията публикува доклад за Китай (вж. съображение 33, бележка под линия 7), показващ наличието на значителна държавна намеса на много равнища в икономиката, в това число на специфични нарушения в много ключови производствени фактори (като например земя, енергия, капитал, суровини и труд), както и в конкретни отрасли (като стоманодобивната и химическата промишленост). Докладът беше включен в досието по разследването още в началния етап. При започването на прегледа заинтересованите страни бяха приканени да опровергаят, да коментират или да допълнят доказателствата, съдържащи се в досието по разследването, неразделна част от която беше докладът. Не бяха получени никакви коментари.
 (43)
 В представеното от заявителя искане за преглед са представени допълнителни доказателства за значителни нарушения в сектора на производство на слънцезащитно стъкло по смисъла на член 2, параграф 6а, буква б), които допълват доклада. Тези доказателства са свързани с различни нарушения и може да бъдат намерени в раздели 3.2.2.2—3.2.2.8 по-долу.
 (44)
 Както е посочено в съображение 33, нито ПКНР, нито производителите износители са представили коментари или доказателства, подкрепящи или опровергаващи съществуващите доказателства по досието, включително доклада и допълнителните доказателства, предоставени от заявителя, относно съществуването на значителни нарушения и/или целесъобразността на прилагането на член 2, параграф 6а от основния регламент в разглеждания случай.
 (45)
 Комисията проучи дали е целесъобразно да се използват цените и разходите на вътрешния пазар в КНР, или това не е целесъобразно поради съществуването на значителни нарушения по смисъла на член 2, параграф 6а, буква б) от основния регламент. Тя направи това въз основа на наличните доказателства по досието, в това число доказателствата, съдържащи се в доклада, който се основава на публично достъпни източници. В анализа е обхванато проучването на съществената правителствена намеса в икономиката на КНР като цяло, както и на конкретната ситуация на пазара в съответния сектор, включително по отношение на продукта, предмет на прегледа.
 3.2.2.2. Значителни нарушения, засягащи цените и разходите на вътрешния пазар в КНР
 (46)
 Китайската икономическа система се основава на концепцията за „социалистическа пазарна икономика“. Тази концепция е залегнала в китайската конституция и определя икономическото управление на Китай. Основният принцип е „социалистическата обществена собственост върху средствата за производство, а именно собственост на целия народ и колективна собственост на трудещите се“. Държавната икономика е „водеща сила на националната икономика“, а държавата е призвана „да гарантира нейната консолидация и растеж“ (10). Поради това цялостното устройство на китайската икономика не само дава възможност за значителна държавна намеса в икономиката, но и изрично повелява държавата да я оказва. Схващането, че обществената собственост превъзхожда частната, е отразено в цялата правна система и се изтъква като общ принцип във всички основни законодателни актове. Китайският закон за собствеността е отличен пример за това, тъй като в него се разглежда началният етап на социализма и на държавата се вменява поддържането на основната икономическа система, при която обществената собственост играе доминираща роля. Други форми на собственост се толерират, като в закона се допуска да се развиват рамо до рамо с държавната собственост (11).
 (47)
 Освен това съгласно китайското законодателство социалистическата пазарна икономика се развива под ръководството на Китайската комунистическа партия („ККП“). Структурите на китайската държава и на ККП са преплетени на всички равнища (правно, институционално, лично), образувайки една сложна структура, в която не може да се направи разлика между ролята на ККП и тази на държавата. След изменението на китайската конституция през март 2018 г. водещата роля на ККП се засилва още повече, като се утвърждава в текста на член 1 от Конституцията. След вече съществуващото първо изречение от документа — „[с]оциалистическата система е основната система на Китайската народна република“ — е добавено ново, второ изречение, което гласи: „[о]пределящата черта на социализма с китайски характеристики е ръководната роля на Комунистическата партия на Китай.“ (12) Това показва безспорния и нарастващ контрол на ККП върху икономическата система на Китай. Тази ръководна роля и този контрол са присъщи на китайската система и се простират отвъд обичайните граници в други държави, където правителствата упражняват общ макроикономически контрол, в чиито рамки се проявяват силите, действащи на свободния пазар.
 (48)
 Китайската държава провежда интервенционистка икономическа политика в изпълнение на цели, съобразени с политическия дневен ред, определен от ККП, а не с преобладаващите икономически условия на свободния пазар (13). Икономическите инструменти за намеса, използвани от китайските власти, са многобройни и включват системата на промишлено планиране, финансовата система, както и инструменти на нивото на регулаторната среда.
 (49)
 Първо, на ниво цялостен административен контрол китайската икономика се направлява чрез сложна система за промишлено планиране, която засяга всички икономически дейности в държавата. В своята цялост тези планове обхващат обширна и сложна матрица от сектори и междусекторни политики, която съществува на всички равнища на управлението. Плановете на равнище провинция са подробни, докато в националните планове се определят по-широки цели. В плановете се посочват също така средствата за подкрепа на съответните отрасли/сектори, както и сроковете, в които трябва да бъдат постигнати целите. Въпреки че някои планове все още съдържат изрични производствени цели, това е характеристика най-вече на планирането в миналото. В съответствие с плановете и с правителствените приоритети отделни промишлени отрасли и/или проекти се избират като приоритетни (в положително или в отрицателно отношение), като им се задават конкретни цели за развитие (промишлено обновяване, международно разрастване и други). Икономическите оператори, както държавни, така и частни, трябва ефективно да приспособят търговските си дейности към реалността, наложена от системата за планиране. Това е така не само поради обвързващия характер на плановете, но и защото съответните китайски органи на всички равнища на управление се придържат към системата на планиране и използват дадените им правомощия в съответствие с това, като по този начин принуждават икономическите оператори да спазват приоритетите, определени в плановете (вж. също раздел 3.2.2.5 по-долу) (14).
 (50)
 Второ, на ниво разпределяне на финансовите ресурси финансовата система на Китай е доминирана от държавните търговски банки. При създаване и прилагане на кредитната си политика тези банки трябва да съгласуват действията си с целите на промишлената политика на правителството, вместо да оценяват предимно икономическите предимства на даден проект (вж. също раздел 3.2.2.8 по-долу) (15) Същото се отнася и за останалите компоненти на китайската финансова система, в това число капиталовите пазари, пазарите на облигации, частните капиталови пазари и други. Също така тези части на финансовия сектор, различен от банковия, са институционално и оперативно създадени не с цел постигане на максимално ефективно функциониране на финансовите пазари, а с цел осигуряване на контрол и създаване на условия за намеса от страна на държавата и на ККП (16).
 (51)
 Трето, на ниво регулаторна среда намесата на държавата в икономиката има различни проявления. Например правилата за обществените поръчки редовно се използват за постигане на политически цели, различни от икономическата ефективност, като по този начин се подкопават пазарните принципи в тази сфера. По-конкретно в приложимото законодателство се предвижда провеждането на обществени поръчки, с цел да се улесни постигането на целите, определени в държавните политики. Въпреки това естеството на тези цели остава неопределено, като по този начин се дава широка свобода на преценка на органите за вземане на решения (17). Също така в областта на инвестициите китайското правителство поддържа значителен контрол и влияние върху предназначението и размера на държавните и частните инвестиции. Органите използват инвестиционни проучвания, както и различни стимули, ограничения и забрани, свързани с тях, като важен инструмент за подпомагане на целите на промишлената политика, в това число поддържането на държавен контрол върху ключови отрасли или укрепването на местната промишленост (18).
 (52)
 В резюме, китайският икономически модел се основава на някои основни аксиоми, с които се допускат и насърчават разнообразни форми на намеса от страна на държавата. Подобна значителна държавна намеса противоречи на идеята за свободно действие на пазарните сили и води до нарушаване на ефективното разпределяне на ресурсите в съответствие с пазарните принципи (19).
 3.2.2.3. Значителни нарушения съгласно член 2, параграф 6а, буква б), първо тире от основния регламент: обслужване в значителна степен на въпросния пазар от предприятия, които са собственост или се намират под контрола на органите на държавата на износа, или политиката им е под надзора или в съответствие с указанията на тези органи.
 (53)
 В КНР предприятията, които са собственост и/или се намират под контрола на държавата, и/или политиката им е под надзора или в съответствие с указанията на държавата, представляват съществена част от икономиката.
 (54)
 При липсата на съдействие от страна на Китай Комисията разполага с ограничена информация относно структурата на собствеността на дружествата, работещи в сектора за производство на слънцезащитно стъкло в КНР.
 (55)
 По отношение на държавната собственост, макар двамата най-големи китайски производители на слънцезащитно стъкло, Xinyi Solar Holdings и Flat Glass Group, да са частни предприятия, няколко от другите големи производители са държавни предприятия, включително Dongguan CSG (част от CSG Holding), Luoyang Glass и CNBM.
 (56)
 КП и ККП поддържат структури, чрез които оказват трайно влияние върху предприятията и особено върху държавните предприятия (ДП). Държавата (а в много отношения и ККП) не само активно формулира общите икономически политики и упражнява надзор над тяхното изпълнението от страна на отделните ДП, но се ползва и от правото да участва в процеса на вземане на оперативни решения в ДП. Това обикновено става чрез ротация на кадри между държавните органи и ДП, чрез участие на партийни членове в изпълнителните органи на ДП и създаване на партийни звена в предприятията, както и чрез определяне на корпоративната структура на сектора на ДП. (20) В замяна на това ДП получават специален статут в китайската икономика, което води до редица икономически ползи, по-специално защита от конкуренция и преференциален достъп до материали за влагане, в това число финансова подкрепа. (21). Елементите, които говорят за наличието на държавен контрол върху предприятия в сектора за производство на слънцезащитното стъкло, са разгледани по-подробно в раздел 3.2.2.4 по-долу.
 (57)
 Що се отнася до надзора върху политиката и ръководната роля на държавата в сектора за производство на слънцезащитното стъкло, анализ е направен в раздели 3.2.2.4 и 3.2.2.5 по-долу. При високото равнище на държавен контрол и намеса в гореспоменатия сектор, както е описано по-долу, дори частните производители на слънцезащитно стъкло са възпрепятствани да работят при пазарни условия.
 (58)
 Предвид високата степен на държавна намеса в производството на слънцезащитно стъкло и големия дял на ДП в сектора дори частните производители са възпрепятствани да работят при пазарни условия. Както държавните, така и частните предприятия в сектора подлежат на политически надзор и насоки, както е посочено в раздел 3.2.2.5 по-долу.
 3.2.2.4. Значителни нарушения съгласно член 2, параграф 6а, буква б), второ тире от основния регламент: държавно присъствие в дружествата, чрез което на държавата се дава възможност да се намесва по отношение на цените или разходите.
 (59)
 Освен че упражнява контрол върху икономиката чрез дялово участие в ДП и с други механизми, КП може и да оказва влияние върху цените и разходите чрез държавно присъствие в предприятията. Макар че правото на държавните органи да назначават и отстраняват ключови управленски кадри в ДП, както е предвидено в китайското законодателство, може да се счита за произтичащо от съответните права на собственик, (22) звената на ККП както в държавни, така и в частни предприятия са друг важен канал, посредством който държавата може да влияе на търговските решения. Съгласно дружественото право на КНР във всяко дружество трябва да се изгради организация на ККП (с най-малко трима членове на ККП, както е заложено в Устава на ККП (23)) и дружеството трябва да осигури необходимите условия за осъществяване на дейностите на партийната организация. В миналото това изискване, изглежда, невинаги е било спазвано или прилагано стриктно. Поне от 2016 г. насам обаче ККП е засилила претенциите си да упражнява контрол над бизнес решенията на ДП като израз на политическите си принципи. Също така има сведения, че ККП упражнява натиск върху частните дружества да поставят „патриотизма“ на първо място и да спазват партийната дисциплина (24). През 2017 г. е отчетено, че партийни звена съществуват в 70 % от всички около 1,86 милиона частни дружества, а натискът организациите на ККП да имат последната дума при вземането на бизнес решения в съответните дружества нараства (25). Тези правила се прилагат широко в китайската икономика във всички сектори, включително в сектора за производство на слънцезащитно стъкло. Въз основа на това е установено, че те се прилагат и по отношение на производителите на слънцезащитно стъкло и доставчиците на материалите за влагане в него.
 (60)
 Присъствието и намесата на държавата на финансовите пазари (вж. също раздел 3.2.2.8 по-долу), както и в осигуряването на суровини и материали за влагане, допълнително оказват изкривяващо въздействие върху пазара (26).
 (61)
 Присъствието и намесата на държавата на финансовите пазари (вж. също раздел 3.2.2.8 по-долу), както и в осигуряването на суровини и материали за влагане, допълнително оказват изкривяващо въздействие върху пазара (27). По този начин присъствието на държавата в дружествата, в това число в ДП, в производството на слънцезащитно стъкло и в други сектори (като например банковия и този на материалите за влагане) позволява на ПКНР да упражнява намеса по отношение на цените и разходите.
 3.2.2.5. Значителни нарушения съгласно член 2, параграф 6а, буква б), трето тире от основния регламент: обществени политики или мерки, водещи до дискриминация в полза на местните доставчици или другояче влияещи върху силите, действащи на свободния пазар.
 (62)
 Посоката на развитие на китайската икономика в значителна степен се определя от сложна система на планиране, с която се набелязват приоритети и цели, върху които централните и местните органи трябва да се съсредоточат. На всички равнища на управление съществуват съответни планове, които обхващат практически всички сектори на икономиката. Целите, определени посредством инструментите за планиране, са от обвързващ характер и органите на всяко административно равнище наблюдават изпълнението на плановете от органите на съответното по-ниско равнище. Като цяло системата на планиране в Китай води до насочване на ресурси към сектори, определени от правителството като стратегически или важни в друго отношение за държавната политика, вместо да бъдат разпределяни на пазарен принцип (28).
 (63)
 В 13-ияпетгодишен план за национално икономическо и социално развитие на КНР („13-ия ПГП“), който обхваща периода 2016—2020 г., е очертана стратегическата визия на ПКНР за оптимизиране и насърчаване на ключови отрасли, като този за производството на електрическа енергия от слънчева светлина. 13-ият ПГП представлява продължение на 12-ия ПГП, в който секторът за производство на слънцезащитно стъкло е одобрен като ключова област на производствено развитие.
 (64)
 В глава 30 от 13-ия ПГП се заявява ангажиментът на ПКНР за „[изграждане] на модерна енергийна система“. Конкретно в раздел 1 от тази глава е представено убедително доказателство, че ПКНР все още разглежда сектора за производство на слънцезащитно стъкло като насърчаван сектор. Действително раздел 1 гласи, че „[ПКНР] ще продължи да дава тласък на развитието на [...] фотоволтаичната енергия“ и че „[ПКНР] ще подобри поддържащите политики за производство на електроенергия от [...] слънчева [...] енергия“. Освен това „развитието на [...] фотоволтаична енергия в северния, североизточния и северозападния регион и в крайбрежните райони“ ще бъде оптимизирано в контекста на проекти за развитие на енергетиката. Тези откъси показват, че ПКНР продължава да подкрепя и производството на слънцезащитно стъкло, което е от съществено значение за развитието на производството на електроенергия от слънчева светлина.
 (65)
 В 13-ия план относно строителните материали се споменават и различни видове стъкло, включително кварцово стъкло и продукти с висока чистота, високоефективно многофункционално стъкло с покритие, технология за производство на електрическо/термохромно стъкло, технология за производство на стъклени продукти, която включва фотоволтаична и фототермична структура и функция.
 (66)
 През 2018 г. ПКНР издаде нови регулаторни мерки за фотоволтаичните инсталации, известие за производство на фотоволтаична енергия през 2018 г. (наричано по-нататък „политика 531“, обявено на 31 май 2018 г.), запазвайки субсидиите, но с известни намаления. В рамките на тази политика китайското правителство намали значително годишната квота за нови мощности за слънчева енергия, които отговарят на условията за държавни субсидии.
 (67)
 Екологосъобразното развитие се насърчава и в стратегията „Произведено в Китай 2025 г.“ („ПВК 2025 г.“). Стъклото се подкрепя по линия на ПВК 2025 г.; по-специално то е включено в Списъка за 2016 г. на „четирите основни“ секторни развития (ПВК 2025 г.) в глава 9 „Нови материали“, подраздел „Ключови основни материали“: под номер 24 са изброени базирани на стъкло материали, а под номер 29 са изброени кварцово стъкло и продукти с висока чистота.
 (68)
 Следователно слънцезащитното стъкло се счита за част от насърчавания сектор.
 (69)
 Освен това в „Решение No 40 на Държавния съвет за приемане и изпълнение на „Временни разпоредби за насърчаване на адаптирането на промишлените структури“ (наричано по-долу, заедно с приложените към него „Временни разпоредби за насърчаване на адаптирането на промишлените структури“, „Решение No 40“) се постановява, че ПКНР ще подкрепя активно развитието на производството на нови видове електрическа енергия и ускореното развитие на сектора за производство на електрическа енергия от слънчева светлина (29); дават се указания на всички финансови институции да предоставят кредитна подкрепа само за насърчавани проекти; и се обещава да бъдат провеждани и „други преференциални политики по отношение на насърчаваните проекти“ (30).
 (70)
 Освен това „Решение No 9 на Държавния съвет за приемане и прилагане на Ориентировъчен каталог за адаптирането на промишлените структури“ („Решение No 9“) „активно насърчава“ ПКНР и публичните агенции „да направляват развитието на стратегическите отрасли и да оптимизират усилията за обновяване на промишлената структура“. В точка 12, параграф 2 от Решение No 9 изрично се посочва насърчаването на производството на „ултрачисто флоатно стъкло за сектора за производство на електрическа енергия от слънчева светлина“. Това решение, което бе в сила до 2020 г., бе заменено през 2019 г. от „Решение No 29 на Националната комисия за развитие и реформи за приемане и прилагане на Ориентировъчен каталог за адаптирането на промишлените структури (издание 2019 г.)“, което също се споменава в точка 12, параграф 2.
 (71)
 И накрая в Националната рамка за средно- и дългосрочно развитие на науката и технологиите (за периода 2006—2020 г.), обхващаща РПП, се обещава „да бъде отредено водещо място на финансирането на политиките“, „да се насърчат финансовите институции да предоставят кредитиране при преференциални условия за по-значимите национални научни и технологични проекти за индустриализация“, „да се насърчат финансовите институции да подобрят и укрепят финансовите услуги за високотехнологичните предприятия“ и „да се провеждат политики на преференциално данъчно облагане за насърчаване на развитието на високотехнологичните предприятия“. Тъй като поне някои от производителите износители на слънцезащитно стъкло попадат в категорията „Високотехнологично предприятие и предприятие с нови технологии“ (ВТППНТ), тази национална рамка само допълва статута на сектора за производство на слънцезащитно стъкло като насърчаван сектор.
 (72)
 Оказва се, че ПКНР ръководи развитието на производството на електроенергия от слънчева светлина като цяло, и в частност производството на слънцезащитно стъкло, в съответствие с широк набор от инструменти на политиката и директиви. Чрез тези инструменти на политиката и директиви ПКНР насочва и контролира на практика всеки аспект от развитието и функционирането на сектора за слънцезащитно стъкло.
 (73)
 В обобщение ПКНР прилага мерки, насърчаващи операторите да се придържат към целите на обществената политика за подпомагане на насърчавани сектори, в това число производството на слънцезащитно стъкло. Тези мерки не позволяват на пазарните сили да действат свободно.
 3.2.2.6. Значителни нарушения съгласно член 2, параграф 6а, буква б), четвърто тире от основния регламент: неприлагане, дискриминационно прилагане или неправилно прилагане на законодателството в областта на несъстоятелността, дружественото право или вещното право.
 (74)
 Съгласно информацията, съдържаща се в досието, китайската система в областта на несъстоятелността не е достатъчно ефективна, за да постигне собствените си основни цели, като например справедливо уреждане на вземанията и дълговете и защита на законните права и интереси на кредиторите и длъжниците. Това, изглежда, се корени във факта, че макар китайското законодателство в областта на несъстоятелността официално да се основава на принципи, сходни на тези в други държави, китайската система се характеризира със системно занижено правоприлагане. Броят на случаите на несъстоятелност остава пословично нисък на фона на мащабите на икономиката на държавата, не на последно място поради редица слабости в производствата по несъстоятелност, които реално играят ролята на възпиращ фактор при подаване на заявления за обявяване в несъстоятелност. При това държавата продължава да играе силна и активна роля при производствата по несъстоятелност, като често оказва пряко влияние върху техния изход (31).
 (75)
 В допълнение слабостите на системата в областта на правата на собственост са особено очевидни при собствеността върху земята и правата за ползване на земя в Китай (32). Цялата земя е собственост на китайската държава (земите в селските райони са „колективна собственост“, а тези в градските райони са „държавна собственост“). Разпределянето на земи зависи единствено от държавата. Съществуват законови разпоредби, с които се цели разпределянето на правата за ползване на земя да става по прозрачен начин и на пазарни цени, например чрез въвеждане на тръжни процедури. Тези разпоредби обаче редовно не се спазват, като някои купувачи получават земите си безплатно или на цени под пазарните (33). Освен това при разпределянето на земи органите често преследват конкретни политически цели, в това число изпълнението на икономическите планове (34).
 (76)
 Подобно на други сектори на китайската икономика, производителите на слънцезащитно стъкло попадат под обичайните правила на китайското законодателство в областта на несъстоятелността, дружественото право и вещното право. В резултат на това тези дружества също са засегнати от обусловените „отгоре“ нарушения, произтичащи от дискриминационното или неправилно прилагане на законодателството в областта на несъстоятелността и вещното право. При настоящото разследване не беше установено нищо, което би поставило тези констатации под въпрос. При това положение Комисията направи предварително заключение, че китайските закони в областта на несъстоятелността и вещното право не функционират правилно, което води до нарушения, когато се поддържа дейността на неплатежоспособни дружества и се предоставят права за ползване на земя в КНР. По всичко личи, че тези съображения, основани на наличните доказателства, са напълно приложими и в сектора за производство на слънцезащитно стъкло. С оглед на гореизложеното Комисията стигна до заключението, че е налице дискриминационно или неправилно прилагане на законодателството в областта на несъстоятелността и вещното право в сектора за производство на слънцезащитно стъкло.
 3.2.2.7. Значителни нарушения съгласно член 2, параграф 6а, буква б), пето тире от основния регламент: изкривяване на разходите за заплати.
 (77)
 В Китай не може да се развие напълно система за работни заплати, формирани на пазарните принципи, тъй като работниците и работодателите са възпрепятствани да упражняват правото си на сдружаване. Китай не е ратифицирал редица основни конвенции на Международната организация на труда (МОТ), по-специално тези относно свободата на сдружаване и колективното договаряне (35). Съгласно националното право в страната действа само една синдикална организация. Тази организация обаче не е независима от държавните власти и ангажиментът ѝ към колективното договаряне и защитата на правата на работниците остава минимален (36). Освен това мобилността на китайската работна сила е възпрепятствана от системата за регистриране на домакинствата, поради която достъпът до пълния набор от социални осигуровки и други обезщетения е ограничен само до местните жители на дадена административна област. В резултат на това работниците, които нямат местна адресна регистрация, обикновено се намират в уязвимо положение по отношение на заетостта и получават по-ниски доходи в сравнение с онези, които имат такава регистрация (37). Тези обстоятелства водят до изкривяване на разходите за заплати в Китай.
 (78)
 Не бяха представени доказателства от които да става ясно, че секторът за производство на слънцезащитно стъкло не е предмет на описаната тук система на китайското трудово право. Следователно секторът за производство на слънцезащитно стъкло е засегнат от изкривяването на разходите за заплати както пряко (при производството на разглеждания продукт или на основните суровини за производството му), така и непряко (при ползването на капитал или материали за влагане от дружества, които са обект на същата система на трудово право на КНР).
 3.2.2.8. Значителни нарушения съгласно член 2, параграф 6а, буква б), шесто тире от основния регламент: достъп до финансиране, предоставяно от институциите, които изпълняват цели на обществената политика или по друг начин не действат независимо от държавата.
 (79)
 По отношение на достъпа до капитал за корпоративни участници в Китай се наблюдават различни нарушения.
 (80)
 Първо, китайската финансова система се характеризира със силната позиция на държавните банки (38), които се ръководят от критерии, различни от икономическата жизнеспособност на даден проект, при предоставянето на достъп до финансиране. Подобно на нефинансовите ДП банките остават свързани с държавата не само чрез дялово участие, но и посредством лични отношения (висшите ръководители на големи държавни финансови институции се назначават от ККП) (39), и също като тях редовно изпълняват обществени политики, разработени от правителството. По този начин банките спазват изричното правно задължение да извършват дейността си в съответствие с нуждите на националното икономическо и социално развитие, ръководени от промишлената политика на държавата (40). Тази ситуация допълнително се усложнява от други съществуващи правила, въз основа на които финанси се насочват към отрасли, определени от правителството като „насърчавани“ или важни в друго отношение (41).
 (81)
 Макар да се признава, че в редица правни разпоредби е изтъкната необходимостта от спазване на нормално банково поведение и на пруденциални правила, като например необходимостта от проверка на кредитоспособността на кредитополучателя, съществуват многобройни доказателства, в това число констатации, направени в разследванията за търговска защита (42), които сочат, че тези разпоредби играят едва второстепенна роля при прилагането на различните правни инструменти.
 (82)
 Освен това кредитните рейтинги на акции и облигации често са предмет на нарушения поради различни причини, включително поради факта, че оценката на риска се влияе както от стратегическото значение на дружеството за китайското правителство, така и от тежестта на предоставяните от него имплицитни гаранции. От оценките недвусмислено става ясно, че китайските кредитни рейтинги системно намират израз в по-ниски международни рейтинги.
 (83)
 Тази ситуация допълнително се усложнява от други съществуващи правила, въз основа на които финанси се насочват към отрасли, определени от правителството като „насърчавани“ или важни в друго отношение (43). Това води до склонност към кредитиране на ДП, на големи и влиятелни частни предприятия, както и на предприятия в ключови отрасли на промишлеността, което от своя страна означава, че не всички участници на пазара са равнопоставени по отношение на достъпа до капитал и неговата цена.
 (84)
 Второ, разходите по заеми се поддържат изкуствено ниски, за да се стимулира растежът на инвестициите. Това води до прекомерно ползване на капиталови инвестиции с все по-ниска възвръщаемост. Пример за това е неотдавнашното нарастване на корпоративната задлъжнялост в държавния сектор въпреки резкия спад в рентабилността, което навежда на мисълта, че механизмите, действащи в банковата система, не следват обичайните търговски реакции.
 (85)
 На трето място, въпреки че през октомври 2015 г. беше постигнато либерализиране на номиналния лихвен процент, ценовите сигнали все още не са резултат от свободни пазарни сили, а са повлияни от нарушения, предизвикани от правителството. Действително делът на отпускане на заеми с лихвен процент, който не надвишава референтния, все още представлява 45 % от всички заеми, а прибягването до целеви кредити, изглежда, се е засилило, тъй като този дял се е увеличил значително след 2015 г. въпреки влошаването на икономическите условия. Изкуствено ниските лихвени проценти водят до занижена цена на капитала и съответно — до прекомерното му използване.
 (86)
 Общият растеж на кредитите в Китай показва влошаване на ефективността на разпределянето на капитал, като няма никакви признаци за ограничаване на отпускането на кредити, както би се очаквало в пазарна среда без нарушения. В резултат на това през последните години необслужваните кредити бързо са се увеличили. Изправено пред нарастване на заемите с висок кредитен риск, китайското правителство е предпочело да избегне изпадането в неплатежоспособност. Така проблемът с лошите кредити се урежда с отпускането на нови средства за финансиране на дългове, като по този начин се създават т.нар. дружества „зомби“, или с прехвърляне на собствеността върху дълга (например чрез сливания или замяна на дълг срещу капитал), без непременно с това да се решава основният проблем с дълга или да се отстраняват причините за възникването му.
 (87)
 По същество въпреки предприетите наскоро стъпки за либерализиране на пазара корпоративната кредитна система в Китай е засегната от значителни нарушения, произтичащи от все така всеобхватната роля на държавата на капиталовите пазари.
 (88)
 Не бяха представени доказателства, че секторът за производство на слънцезащитно стъкло няма да бъде засегнат от гореописаната намеса на правителството във финансовата система. Поради това пазарните условия на всички нива са сериозно засегнати от значителната държавна намеса във финансовата система.
 3.2.2.9. Системен характер на описаните нарушения
 (89)
 Комисията отбеляза, че нарушенията, описани в доклада, са типични за китайската икономика. Наличните доказателства сочат, че информацията относно китайската система и нейните характеристики, описани в раздели 3.2.2.2 —3.2.2.5 по-горе, и в част А от доклада, важат за цялата държава и за всички отрасли на икономиката. Същото се отнася и за характеристиките на производствените фактори, посочени в раздели 3.2.2.6—3.2.2.8 —3.2.2.8 и в част Б от доклада.
 (90)
 В производството на слънцезащитно стъкло се използва широка гама от материали за влагане. При липсата на съдействие от страна на Китай е налице ограничена информация за материалите за влагане, купувани от производителите в Китай. Ако производителите на слънцезащитно стъкло договарят материали за влагане в Китай, заплащаните от тях цени (които се отчитат като разходи) очевидно също са изложени на горепосочените системни нарушения. Например доставчиците на материали за влагане наемат работна сила, която е предмет на нарушенията. Те имат достъп до заеми, които са предмет на нарушения във финансовия сектор или при разпределянето на капитал. Освен това дейността им е направлявана от системата за планиране, която се прилага на всички равнища на управление и във всички отрасли.
 (91)
 Следователно не само продажните цени на вътрешния пазар на продукта, предмет на прегледа, не са подходящи за ползване по смисъла на член 2, параграф 6а, буква а) от основния регламент, но и всички разходи за материали за влагане (включително за суровини, енергия, земя, финансиране, труд и други) също са засегнати, тъй като ценообразуването им е повлияно от съществена правителствена намеса, както е описано в части А и Б от доклада. Всъщност правителствената намеса, описана във връзка с разпределянето на капитал, земя, труд, енергия и суровини, съществува навсякъде в КНР. Това означава например, че материалите за влагане, които са произведени в Китай чрез комбиниране на различни производствени фактори, са повлияни от съществуващите значителни нарушения. Същото се отнася и за материалите за влагане, които се използват в производството на материали за влагане, и така нататък. Нито ПКНР, нито производителите износители са представили доказателства или аргументи за обратното в настоящото разследване.
 3.2.2.10. Заключение
 (92)
 От анализа, изложен в раздели 3.2.2.2—3.2.2.9, който включва разглеждане на всички налични доказателства във връзка с намесата на Китай в неговата икономика като цяло, и по-специално в сектора за производство на слънцезащитно стъкло, става ясно, че нито цените, нито разходите, включително тези за суровини, енергия и труд, са формирани от силите, действащи на свободния пазар, защото са повлияни от съществена правителствена намеса по смисъла на член 2, параграф 6а, буква б) от основния регламент, както личи от действителното или потенциалното въздействие на посочените в него един или повече елементи, имащи значение тук. Въз основа на това и предвид липсата на съдействие от страна на ПКНР Комисията стигна до заключението, че в този случай не е целесъобразно да се използват цените и разходите на вътрешния пазар, за да се определи нормалната стойност.
 (93)
 Вследствие на това Комисията пристъпи към формиране на нормалната стойност единствено на основата на разходи за производство и продажба, отразяващи цени или референтни стойности, при които няма нарушения, което в този случай означава на основата на съответните разходи за производство и продажба в подходяща представителна държава в съответствие с член 2, параграф 6а, буква а) от основния регламент.
 3.2.3. Представителна държава
 3.2.3.1. Общи бележки
 (94)
 Изборът на представителната държава се основава на следните критерии съгласно член 2, параграф 6а от основния регламент:
 —
 — Равнище на икономическо развитие, сходно с това на КНР. За тази цел Комисията използва държави с брутен национален доход на глава от населението, сходен с този на КНР, въз основа на базата данни на Световната банка (44);
 —
 — Производство на продукта, предмет на прегледа в тази държава;
 —
 — Наличие на съответни публични данни в представителната държава.
 —
 — В случаите, когато има повече от една възможна представителна държава, където е уместно, е дадено предимство на държавата, която има сходно равнище по отношение на социалната и екологична защита.
 (95)
 Комисията информира заинтересованите страни, че възнамерява да използва Турция като подходяща представителна страна с бележката от 14 юни и с бележката от 17 февруари, посочени в раздел 1.3.5 по-горе. Не бяха получени коментари от заинтересованите страни.
 3.2.3.2. Равнище на икономическо развитие, сходно с това на КНР
 (96)
 Турция е определена като държава с равнище на икономическо развитие, сходно с това на КНР, тъй като е класифицирана от Световната банка като държава със „среден към висок доход“. Единствената друг страна, класифицирана като държава със „среден към висок доход“, в която се произвежда продуктът, предмет на прегледа, е Малайзия, в която има двама производители на разглеждания продукт. За разлика от Турция обаче за нито едно от дружествата в Малайзия няма публично достъпни финансови данни.
 3.2.3.3. Производство на продукта, предмет на прегледа, в представителната държава
 (97)
 Фактите на разположение на Комисията показват, че в Турция има един производител на продукта, предмет на прегледа, а именно „Шишеджам/Тракия“ [Sisecam/Trakya]. Освен това Комисията успя да получи публично достъпни финансови отчети от това дружество чрез Orbis.
 3.2.3.4. Наличие на съответни публични данни в представителната държава
 (98)
 Комисията внимателно анализира всички налични съответни данни в досието за производствените фактори в Турция и отбеляза следното:
 —
 Комисията анализира статистическите данни за вноса на всички производствени фактори, посочени в бележката от 14 юни, актуализирана с бележката от 17 февруари, и стигна до заключението, че е налице внос на всички производствени фактори, необходими за производството на продукта, предмет на прегледа в РПП.
 —
 Статистическите данни за енергийния сектор (промишлени цени на природен газ и електроенергия) за РПП са лесно достъпни под формата на данни, предоставени от Турския статистически институт (TurkStat) (45).
 —
 Източникът на данни за разходите за труд са статистическите данни на уебсайта на TurkStat за средните разходи за труд в сектор 23 от Статистическата класификация на икономическите дейности, обикновено наричана „NACE“, които включват разходи за труд в сектора за производство на стъкло (46).
 (99)
 Съгласно член 2, параграф 6а, буква а) от основния регламент формираната нормална стойност включва неизкривени и разумни ПОАР, и реализиране на печалба. Също така трябва да бъде установена стойност за общите производствени разходи, за да се обхванат разходите извън производствените фактори. Както е посочено по-горе, Комисията прие, че турският производител износител „Шишеджам/Тракия“ има публично достъпни финансови отчети, които може да се използват като заместител, за да се определи стойност на неизкривените и разумни ПОАР и печалбата.
 3.2.3.5. Заключение относно представителната държава
 (100)
 С оглед на гореспоменатия анализ и налични данни в досието Комисията използва данните за Турция и турското дружество „Шишеджам/Тракия“ за установяване на съответните разходи за производство и продажба в подходяща представителна държава в съответствие с член 2,параграф 6а, буква а) от основния регламент.
 3.2.4. Производствени фактори
 (101)
 Както е посочено в бележката от 14 юни и в бележката от 17 февруари, за да определи нормалната стойност в съответствие с член 2, параграф 6а, буква а) от основния регламент, Комисията анализира всички налични данни за производствените фактори и реши да използва следните източници и стойности:
 Таблица 1
 Производствени фактори за слънцезащитно стъкло
 Производствен фактор
 Код по ХС
 Източник на данните за вноса, който Комисията възнамерява да използва
 Мерна единица
 Пясък
 250510
 Global Trade Atlas (GTA) (47)
 КГ
 Динатриев карбонат (калцинирана сода)
 283620
 Global Trade Atlas (GTA)
 КГ
 Доломит, некалциниран и нефритован
 251810
 Global Trade Atlas (GTA)
 КГ
 Мраморни гранули
 251741
 Global Trade Atlas (GTA)
 КГ
 Натриев нитрат
 310250
 Global Trade Atlas (GTA)
 КГ
 Динатриев сулфат
 283311
 Global Trade Atlas (GTA)
 КГ
 Натриев пироантимонат
 284190
 Global Trade Atlas (GTA)
 КГ
 Материал за покритие (48)
 382499
 Global Trade Atlas (GTA)
 КГ
 Опаковъчен материал (49)
 441510
 Global Trade Atlas (GTA)
 КГ
 Опаковъчен материал (50)
 441520
 Global Trade Atlas (GTA)
 КГ
 Опаковъчен материал (51)
 480439
 Global Trade Atlas (GTA)
 КГ
 3.2.4.1. Суровини
 (102)
 В процеса на производство на слънцезащитното стъкло обикновено са необходими редица суровини с ниско съдържание на желязо. Процесът започва със стопяването на тези суровини заедно със стъклени трошки в огнеупорна вана при температура от около 1 500° С. След това течното стъкло се формова (валцова) между два валца от стомана/сплав с водно охлаждане. Тези валцове може да бъдат с релефна шарка, която се отпечатва върху течното стъкло. Другата възможност е стъклото да се формова върху вана с разтопен калай (флоатно стъкло). Получава се непрекъсната, безкрайна лента от стъкло. Тази лента се реже непрекъснато или с прекъсвания (в рамките на производствената линия или извън нея) на отделни размери. След отрязването на необработеното стъкло стъкленият ръб се изпилва, стъклото се измива и след това се закалява. Преди или след закаляването чрез различни методи върху стъклото може да се нанесе функционален слой. Този слой може да увеличи пропускливостта или устойчивостта на надраскване, както и да намали замърсяването. Крайният продукт може да бъде със или без противоотражателно покритие. Структурата на разходите при слънцезащитното стъкло е силно повлияна от разходите за суровини, особено пясък, и за енергия.
 (103)
 Комисията реши да изключи вноса от КНР в представителната държава, тъй като в раздел 3.2.2 направи заключението, че в настоящия случай не е целесъобразно да се използват вътрешните цени и разходи в КНР поради наличието на значителни нарушения в съответствие с член 2, параграф 6а, буква б). Тъй като няма доказателства, че едни и същи нарушения влияят в различна степен на продукцията, предназначена за износ, Комисията счете, че експортните цени са повлияни от същите нарушения. По същия начин бяха изключени и данните за вноса в представителната държава от страни, които не са членки на СТО, изброени в приложение 1 към Регламент (ЕС) 2015/755 (52). Съгласно член 2, параграф 7 от основния регламент се приема, че цените на вътрешния пазар в тези страни не може да бъдат използвани за определяне на нормалната стойност, и във всеки случай тези данни за внос бяха незначителни. След изключването на КНР вносът от други трети страни остана до голяма степен представителен, като варира от 70 % до 100 % от общия обем на вноса в Турция, с изключение на една суровина (53), която остава представителна с дял от 21 %.
 (104)
 Съгласно методологията на Комисията, за да се определи нормалната стойност, към тези цени на вноса следва да се добавят вносните мита върху производствените фактори и материали, внасяни в Турция, както и разходите за вътрешен транспорт. Предвид констатацията в съображения 116 и 117, както и предвид естеството на настоящото разследване в рамките на прегледа с оглед изтичане на срока на действие, чиято цел е да се установи дали дъмпингът продължава през разследвания период в рамките на прегледа, а не да се определи неговият точен размер, Комисията реши, че не е необходимо да се правят корекции за отчитане на вносните мита и разходите за вътрешен транспорт, тъй като корекциите ще доведат само до повишаване на нормалната стойност, а оттам и на дъмпинговия марж.
 3.2.4.2. Труд
 (105)
 TurkStat публикува подробна информация за работните заплати в различните икономически сектори в Турция. Комисията използва последните налични статистически данни (2016 г.) за средните разходи за труд в сектор 23 от Статистическата класификация на икономическите дейности, обикновено наричана „NACE“, които включват разходите за труд в сектора за производство на стъкло (54).
 3.2.4.3. Електроенергия
 (106)
 Цената на електроенергията за дружествата (промишлени ползватели) в Турция се публикува от TurkStat в редовните му съобщения за пресата. Комисията използва данните за цените на електроенергията за стопански цели в съответната група на потребление в куруши/кВтч (55), публикувани на 26 март 2019 г. (обхващащи периода на разследването) (56),
 3.2.4.4. Природен газ
 (107)
 Цената на природния газ за дружества в Турция се публикува от TurkStat в редовните му съобщения за пресата. Комисията използва съответните цени за промишлени ползватели от публикацията от 26 март 2019 г. (обхващаща периода на разследването) (57),
 3.2.4.5. Общи производствени разходи, ПОАР, печалба и амортизация
 (108)
 Съгласно член 2, параграф 6а, буква а), втора алинея от основния регламент „[ф]ормираната нормална стойност включва неизкривени и разумни административни разходи, разходи за продажба и общи разходи, и реализиране на печалба“. Също така трябва да бъде установена стойност за общите производствени разходи, за да се обхванат разходите извън производствените фактори, както е посочено по-горе.
 (109)
 Предвид липсата на съдействие от страна на китайските производители износители Комисията използва наличната информация, за да установи стойността на общите производствени разходи, при която няма нарушения, в съответствие с член 18 от основния регламент. Поради това Комисията установи съотношението на общите производствени разходи към общите разходи за производство и труд въз основа на данните на „Шишеджам/Тракия“. Впоследствие този процент бе приложен към неизкривената стойност на производствените разходи, за да се получи неизкривената стойност на общите производствени разходи в зависимост от произведения модел.
 (110)
 За определянето на неизкривена и разумна стойност на общите производствени разходи, ПОАР, печалба и амортизация Комисията се опря на финансовите данни на „Шишеджам/Тракия“ за 2018 г., получени от Orbis.
 3.2.5. Изчисление
 (111)
 Въз основа на гореказаното Комисията изчисли нормалната стойност по вид на продукта на базата на цена франко завода в съответствие с член 2, параграф 6а, буква а) от основния регламент.
 (112)
 Първо, Комисията определи неизкривените производствени разходи. Предвид липсата на съдействие от страна на производителите износители Комисията използва информацията, предоставена от заявителите в искането за преглед, по отношение на потреблението на всеки фактор (материали и труд) за производството на слънцезащитно стъкло. Тези проценти на потребление, предоставени от заявителя, бяха проверени по време на проверката. Комисията умножи коефициентите на потребление по разходите, при които няма нарушения, за единица продукция в представителната държава Турция.
 (113)
 След като бяха определени неизкривените производствени разходи, Комисията използва общите производствени разходи ПОАР, печалбата и амортизацията, както бе отбелязано в съображения 108—110. Те бяха определени въз основа на финансовите отчети на „Шишеджам/Тракия“ (вж. раздел 3.2.3). Към неизкривените производствени разходи Комисията добави следните елементи:
 —
 общите производствени разходи и амортизацията, както е обяснено в съображение 109, които представляват общо 39 % от разходите за материали на „Шишеджам/Тракия“;
 —
 ПОАР и други разходи, които представляват 41 % от разходите за материали на „Шишеджам/Тракия“; както и
 —
 печалба в размер на 30,8 % от общата стойност на производството въз основа на печалбите, реализирани от „Шишеджам/Тракия“.
 3.2.6. Експортна цена
 (114)
 Поради липсата на съдействие експортните цени бяха определени въз основа на наличните факти в съответствие с член 18 от основния регламент. За определяне на експортните цени Комисията използва данни за вноса от Китай, отчетени в базата данни по член 14, параграф 6.
 (115)
 Тъй като тези цени се отчитат на база CIF (стойност, застраховка, навло), те бяха коригирани към цени франко завода с подходящи приспадания за транспортни и застрахователни разходи между КНР и границата на ЕС. При липса на съдействие от страна на китайските производители износители Комисията използва същия процент за корекция, както при първоначалното антидъмпингово разследване (11,7 %).
 3.2.7. Сравнение и дъмпингов марж
 (116)
 Комисията сравни формираната нормална стойност, определена в съответствие с член 2, параграф 6а, буква а) от основния регламент, на база франко завод с експортната цена на база франко завода до Съюза.
 (117)
 Установените дъмпингови маржове, изразени като процент от цената CIF на границата на ЕС преди обмитяване, бяха 33 %.
 (118)
 След разгласяването EU ProSun заяви, че цифрите, използвани от Комисията за изчисляване на дъмпинговия марж не съвпадат с действителната цена/разходи, платени от производителите на слънцезащитно стъкло, и не съответстват на факта, че цените на промишлеността на Съюза са били по-ниски от изчислената нормална стойност, а понякога и под цените на вноса.
 (119)
 Комисията припомни, че дъмпинговият марж е установен чрез сравнение на формираната нормална стойност въз основа на данни от представителна трета държава съгласно член 2, параграф 6а от основния регламент със средната статистическа цена на китайския износ за Съюза, коригирана към ниво франко завода. Следователно цените на промишлеността на Съюза не оказват въздействие върху изчисляването на дъмпинговия марж.
 3.2.8. Заключение относно продължаването на дъмпинга
 (120)
 Поради това Комисията стигна до заключението, че през РПП дъмпинговият внос е продължил.
 3.3. Вероятно развитие на вноса, ако срокът на действие на мерките изтече
 (121)
 Наличието на продължаващ дъмпинг през РПП е показател за вероятността дъмпингът да продължи, ако срокът на действие на мерките изтече. Освен това Комисията анализира и дали съществува вероятност обемът на дъмпинговия износ да се увеличи, ако се допусне срокът на мерките да изтече. За целта Комисията анализира следните елементи: производствения капацитет и свободния капацитет в КНР, ценовото поведение на китайските производители износители на други пазари и привлекателността на пазара на Съюза. Вследствие на липсата на съдействие от производители/износители в КНР Комисията основа своята оценка на наличните факти в съответствие с член 18 от основния регламент.
 3.3.1. Производствен капацитет и свободен капацитет в КНР
 (122)
 Поради липсата на съдействие нито един от китайските износители/производители не предостави информация относно производствения капацитет в Китай. Заявителят твърди, че производственият капацитет на китайския сектор за производство на слънцезащитно стъкло надхвърля 750 милиона m2годишно (58). В искането за преглед се съдържат доказателства, че това се равнява на 78 % от общия капацитет за производство на слънцезащитно стъкло (59). Освен това заявителят твърди, че вътрешното търсене на слънцезащитно стъкло в Китай е само 600 милиона m2 през 2016 г. и е намаляло още през втората половина на РПП в резултат от прилагането на „политика 531“ (60). Това въздействие е потвърдено например в годишния отчет на китайски производител износител (61). За сравнение през РПП производственият капацитет на Съюза е [33—38] милиона m2 (съображение 151), а търсенето в Съюза е [13—18] милиона m2 (съображения 135—136). Следователно производственият капацитет на Китай далеч надхвърля търсенето в Съюза (около тридесет и седем пъти) и може да отразява засилено внимание към пазара на Съюза в резултат на „политика 531“.
 (123)
 Освен това въз основа на базата данни по член 14, параграф 6 Комисията констатира, че един китайски производител износител е реализирал преобладаващо голяма част от износа на продукта, предмет на прегледа, през РПП в Съюза. На уебсайта на производителя износител се посочва производствен капацитет от [15—25] хиляди м2 на ден, или [5,5—9] милиона м2 годишно. През РПП само [10—20] % от производствения капацитет е бил използван за пазара на Съюза. Много е вероятно съчетанието от „политика 531“ и прекратяването на действащите мерки да доведе до увеличено използване на този производствен капацитет за пазара на Съюза.
 (124)
 В заключение съчетанието от голям производствен капацитет, промени в търсенето в Китай, сравнително ограничено търсене в Съюза и наличните данни на дружеството е вероятно да доведе до увеличение на обема на дъмпинговия износ от КНР, ако се допусне срокът на мерките да изтече.
 3.3.2. Износ за трети държави
 (125)
 Поради липсата на съдействие от страна на китайските производители износители Комисията трябваше да установи експортните цени от Китай за пазарите на други трети държави въз основа на наличните факти. Предвид липсата на друга по-надеждна информация Комисията използва данните за износа от базата данни GTA. Тези данни са налични само до нивото на шестцифрен „тарифен код“ и затова включват няколко други изделия от стъкло освен продукта, предмет на преглед. Комисията стигна до заключението, че тези данни не са достатъчно точни, за да бъдат използвани в разследването.
 3.3.3. Привлекателност на пазара на Съюза
 (126)
 Заявителят твърди, че промишлеността на Съюза е единственият значителен пазар за слънцезащитно стъкло извън КНР, като последният вече е пренаситен в резултат на „политика 531“ (62). През РПП пазарният дял на Китай все още е 9 % въпреки действащите мерки, затова пазарът на Съюза остава привлекателен за износ за китайските производители на слънцезащитно стъкло. Пазарът на Съюза също се очаква да расте, както е посочено в раздел 6.2.3. Не е възможно да се направи точно сравнение на цените с данни, свързани с китайския износ за други държави, поради посочения по-горе проблем с GTA.
 (127)
 Комисията също така отбелязва, че други страни, а именно Индия и Турция, са въвели мерки за търговска защита по отношение на продукта, предмет на прегледа, което повишава вероятността потокът на износа от КНР да се насочи към Съюза.
 (128)
 Въз основа на горепосоченото Комисията заключи, че Съюзът е привлекателен пазар за китайския износ.
 3.3.4. Заключение относно вероятното развитие на вноса, ако срокът на действие на мерките изтече
 (129)
 Въз основа на значителния производствен капацитет в КНР и привлекателността на пазара на Съюза за китайските производители износители Комисията стигна до заключението, че има голяма вероятност изтичането на срока на антидъмпинговите мерки да доведе до увеличаване на дъмпинговите обеми.
 3.4. Заключение относно вероятността за продължаване на дъмпинга
 (130)
 Предвид констатациите си относно продължаването на дъмпинга през РПП и вероятното развитие на вноса, ако срокът на действие на мерките изтече, въз основа на наличните факти Комисията стигна до заключението, че има голяма вероятност изтичането на срока на действие на антидъмпинговите мерки да доведе до продължаване на дъмпинга.
 4. ВЕРОЯТНОСТ ЗА ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ВРЕДА
 4.1. Производство на Съюза и промишленост на Съюза
 (131)
 Сходният продукт се произвежда от 11 производители в Съюза през РПП. Те представляват „промишлеността на Съюза“ съгласно член 4, параграф 1 от основния регламент.
 (132)
 Беше установено, че общото производство на Съюза през РПП възлиза на около 12 млн. m2. Комисията стигна до тази цифра въз основа на цялата налична информация, като искането за преглед и отговорите на въпросника от включените в извадката дружества. Както е посочено в съображение 13, избраните в извадката производители от Съюза представляват повече от 80 % от общото производство на Съюза на сходния продукт.
 4.2. Предварителна бележка
 (133)
 С цел защита на поверителността на чувствителна търговска информация в съответствие с член 19 от основния регламент данните, отнасящи се до двамата включени в извадката производители от Съюза, са представени под формата на индекси или диапазони.
 4.3. Потребление в Съюза
 (134)
 Комисията установи потреблението на Съюза, като добави обема на продажбите на промишлеността на Съюза на пазара на Съюза към вноса от КНР и от трети държави въз основа на данните от базата данни по член 14, параграф 6. Информацията за обема на продажбите беше сверена и при необходимост актуализирана спрямо проверената информация от включените в извадката производители от Съюза. Обемът на вноса бе сверен с данните от Евростат.
 (135)
 През разглеждания период потреблението на Съюза се променя, както следва:
 Таблица 2
 Потребление на Съюза
 2015 г.
 2016 г.
 2017 г.
 РПП
 Потребление (1 000 m2)
 20 000—25 000
 17 000—22 000
 16 000—21 000
 13 000—18 000
 Индекс (2015 = 100)
 100
 89
 84
 65
 Източник: Искане за преглед, база данни по член 14, параграф 6, Евростат
 (136)
 По време на разглеждания период потреблението на продукта, предмет на прегледа, в Съюза е намаляло с 35 %. Най-голямото намаление (с 19 процентни пункта) е между 2017 г. и РПП. Намалението се дължи на по-слабото търсене от страна на производители на фотоволтаични модули от Съюза.
 (137)
 На пазара на Съюза слънцезащитното стъкло започва да се използва все повече за оранжерийни конструкции. Търсенето (и свързаното с него потребление) остава обаче ориентирано към проекти и е ограничено в сравнение с текущото потребление на слънцезащитно стъкло на пазарите за фотоволтаични или слънчеви термични модули.
 4.4. Внос от КНР за Съюза
 4.4.1. Обем на вноса от КНР и пазарен дял
 (138)
 Комисията определи обема на вноса въз основа на базата данни по член 14, параграф 6 и ги свери с данните на Евростат. Пазарният дял е определен въз основа на потреблението на Съюза, както е посочено в таблица 2. През разглеждания период вносът в Съюза от КНР и пазарният дял се променят, както следва:
 Таблица 3
 Обем на вноса от КНР и пазарен дял
 2015 г.
 2016 г.
 2017 г.
 РПП
 Обем на вноса от КНР (1 000 m2)
 5 133
 1 169
 1 423
 1 208
 Индекс (2015 = 100)
 100
 23
 28
 24
 Пазарен дял на вноса от КНР (%)
 24
 6
 8
 9
 Индекс (2015 = 100)
 100
 26
 33
 36
 Източник: Искане за преглед, база данни по член 14, параграф 6, Евростат
 (139)
 Обемът на вноса от КНР е намалял през разглеждания период със 76 % от над 5 милиона квадратни метра през 2015 г. на 1,2 млн. m2 през РПП. През същия период пазарният дял на вноса от КНР е намалял от 24 % на 9 % (спад от 64 %). Най-голямо намаление на пазарния дял (74 %) се наблюдава между 2015 г. и 2016 г. след приемането на мерките за изчерпването на ефекта през август 2015 г. (63), когато ставката на антидъмпинговото мито за страната нараства от 25 % на 67,1 %. Пазарният дял на вноса от КНР обаче се е увеличил с 3 процентни пункта от 2016 г. до РПП и достига 9 % през РПП.
 4.4.2. Цена на вноса от КНР и подбиване на цените
 (140)
 Поради липсата на съдействие от страна на китайските производители износители Комисията установи средната цена на вноса от КНР въз основа на наличните факти в съответствие с член 18 от основния регламент, т.е. въз основа на информацията, съдържаща се в базата данни по член 14, параграф 6 от основния регламент. Данните са сверени с данните от Евростат. По време на РПП средната цена на вноса е 6,34 EUR/m2.
 Таблица 4
 Средни цени на вноса от КНР
 2015 г.
 2016 г.
 2017 г.
 РПП
 Средна цена на вноса (EUR/m2)
 5,02
 7,66
 5,79
 6,34
 Индекс (2015 = 100)
 100
 153
 115
 126
 Източник: база данни по член 14, параграф 6, Евростат
 (141)
 През разглеждания период средната цена на вноса се е увеличила с 26 %. През същия период цената на пазара на Съюза се е увеличила с 19 % (вж. таблица 9).
 (142)
 Комисията установи, че цените на вноса са подбили цените на промишлеността на Съюза. Тя определи подбиването на цените през РПП чрез сравняване на среднопретеглената продажна цена на включените в извадката производители от Съюза спрямо несвързани клиенти на пазара на Съюза по цени франко завода, както и съответната среднопретеглена цена на вноса от КНР, определена на база стойност, застраховка, навло („CIF“), коригирана с разходите за мита и с тези след вноса.
 (143)
 Резултатът от сравнението беше изразен като процент от хипотетичния оборот през РПП. Той е получен чрез умножаване на средната цена на продажбите на промишлеността на Съюза по количествата, изнесени за Съюза. Сравнението на цените показа среднопретеглен марж на подбиване от почти 10 % от вноса от КНР на пазара на Съюза.
 4.5. Внос от трети държави
 (144)
 Обемът на вноса от всички трети държави и техният пазарен дял се променят през разглеждания период, както следва:
 Таблица 5
 Внос от трети държави
 2015 г.
 2016 г.
 2017 г.
 РПП
 Внос от всички трети държави
 (1 000 m2)
 579
 943
 1 492
 1 704
 Индекс (2015 = 100)
 100
 163
 258
 294
 Пазарен дял на вноса от всички трети държави (%)
 3
 5
 8
 12
 Индекс (2015 = 100)
 100
 183
 306
 451
 Цена на вноса от всички трети държави (EUR/m2)
 6,08
 6,37
 7,10
 7,31
 Индекс (2015 = 100)
 100
 105
 117
 120
 Внос от основни трети държави
 Внос от Турция (1 000 m2)
 356
 785
 478
 240
 Индекс (2015 = 100)
 100
 221
 134
 67
 Пазарен дял на вноса от Турция (%)
 2
 4
 3
 2
 Индекс (2015 = 100)
 100
 248
 159
 103
 Цени на вноса от Турция (EUR/m2)
 5,97
 6,54
 6,54
 6,38
 Индекс (2015 = 100)
 100
 110
 110
 107
 Внос от Малайзия (1 000 m2)
 /
 /
 691
 927
 Индекс (2015 = 100)
 /
 /
 100
 134
 Пазарен дял на вноса от Малайзия (%)
 /
 /
 4
 7
 Индекс (2015 = 100)
 /
 /
 100
 173
 Цени на вноса от Малайзия (EUR/m2)
 /
 /
 8,16
 8,43
 Индекс (2015 = 100)
 /
 /
 100
 103
 Внос от Индия (1 000 m2)
 101
 130
 173
 462
 Индекс (2015 = 100)
 100
 130
 172
 460
 Пазарен дял на вноса от Индия (%)
 0
 1
 1
 3
 Индекс (2015 = 100)
 100
 146
 204
 704
 Цени на вноса от Индия (EUR/m2)
 5,51
 4,48
 5,03
 5,43
 Индекс (2015 = 100)
 100
 81
 91
 99
 Внос от Тайван (1 000 m2)
 119
 21
 98
 0
 Индекс (2015 = 100)
 100
 18
 83
 0
 Пазарен дял на вноса от Тайван (%)
 1
 0
 1
 0
 Индекс (2015 = 100)
 100
 20
 98
 0
 Цени на вноса от Тайван (EUR/m2)
 6,76
 7,59
 6,43
 4,45
 Индекс (2015 = 100)
 100
 112
 95
 66
 Внос от Украйна (1 000 m2)
 3
 5
 40
 68
 Индекс (2015 = 100)
 100
 183
 1 477
 2 527
 Пазарен дял на вноса от Украйна (%)
 0
 0
 0
 0
 Индекс (2015 = 100)
 100
 206
 1 754
 3 870
 Цени на вноса от Украйна (EUR/m)2)
 5,25
 6,27
 6,45
 7,24
 Индекс (2015 = 100)
 100
 119
 123
 138
 Източник: база данни по член 14, параграф 6
 (145)
 Обемът на вноса от всички други трети държави се е увеличил със 194 % през разглеждания период. Пазарният дял на този внос е 12 % през РПП в сравнение с 3 % през 2015 г. Основната държава, изнасяща за Съюза, която не е предмет на мерки, е Малайзия и макар че навлиза на пазара едва през 2017 г., през РПП тя достига пазарен дял от 7 %. Износът от Индия също се е увеличил значително и достига пазарен дял от 3 % през РПП. Пазарният дял на Турция отбелязва спад от около 4 % през 2016 г. до 2 % през РПП. Средната цена на общия внос от трети държави, които не са предмет на мерки, се е увеличила с 20 % през разглеждания период и достига 7,31 EUR/m2 през РПП.
 (146)
 През разглеждания период, с изключение на 2016 г., средната цена на вноса от други трети държави е по-висока от средната цена на китайския внос. През РПП средната цена на вноса на китайските производители (6,34 EUR/m2) е с около 13 % по-ниска от средната цена на вноса от други трети държави (7,31 EUR/m2).
 4.6. Икономическо състояние на промишлеността на Съюза
 4.6.1. Общи бележки
 (147)
 Съгласно член 3, параграф 5 от основния регламент Комисията разгледа всички икономически фактори и показатели, които имат отношение към състоянието на промишлеността на Съюза през разглеждания период. При определяне на вредата Комисията направи разграничение между макроикономически и микроикономически показатели за вредата.
 (148)
 Комисията извърши оценка на макроикономическите показатели въз основа на данните, съдържащи се в искането за преглед и проверените отговори на въпросника. Тези данни се отнасят за всички производители от Съюза и включват: производство, производствен капацитет, използване на капацитета, обем на продажбите, пазарен дял, растеж, заетост, производителност и размер на антидъмпинговия марж и възстановяване от предишен дъмпинг.
 (149)
 Комисията извърши оценка на микроикономическите показатели въз основа на данните, съдържащи се в проверените отговори на въпросника от включените в извадката производители от Съюза. Тези данни се отнасят за включените в извадката производители от Съюза и включват: средни единични цени, разходи за единица продукция, средни разходи за труд, запаси, рентабилност, паричен поток, инвестиции и възвръщаемост на инвестициите, и способност за привличане на капитал. И двете групи данни бяха счетени за представителни за икономическото състояние на промишлеността на Съюза.
 4.6.2. Макроикономически показатели
 4.6.2.1. Производство, производствен капацитет и използване на капацитета
 (150)
 Комисията определи обема на производство и капацитета въз основа на данните в искането за преглед. Тези данни бяха сверени и при необходимост актуализирани спрямо проверената информация от включените в извадката производители от Съюза.
 (151)
 Общото производство на Съюза, производственият капацитет и използването на капацитета се променят през разглеждания период, както следва:
 Таблица 6
 Производство, производствен капацитет и използване на капацитета
 2015 г.
 2016 г.
 2017 г.
 РПП
 Обем на производството
 (1 000 m2)
 15 000—18 000
 15 000—18 000
 15 000—18 000
 11 000—14 000
 Индекс (2015 = 100)
 100
 103
 99
 74
 Производствен капацитет
 (1 000 m2)
 38 000—42 000
 38 000—42 000
 36 000—41 000
 33 000—38 000
 Индекс (2015 = 100)
 100
 102
 95
 89
 Използване на капацитета (%)
 35—43
 35—43
 36—44
 30—37
 Индекс (2015 = 100)
 100
 101
 104
 83
 Източник: Искане за преглед, проверени отговори на въпросника
 (152)
 Подобряването на обема на производството, на капацитета и на използването на капацитета между 2015 г. и 2016 г. съответства на налагането на по-високи антидъмпингови мита в резултат на подновеното разследване относно изчерпването на ефекта от мерките (64), докато намалението след тази дата е в резултат на спад в потреблението на Съюза, както е описано в съображение 135.
 (153)
 През 2016 г. общото производство на Съюза се увеличава с 3 %, преди да намалее две поредни години, което води до спад от 26 % между 2015 г. и РПП. Подобна картина се наблюдава по отношение на производствения капацитет и използването на капацитета на промишлеността на Съюза. Важна причина за тези намаления е фалитът на един голям производител от Съюза през 2017 г. (Ducatt, който през 2015 г. представлява около 20 % от производството и около 15 % от капацитета на Съюза).
 4.6.2.2. Обем на продажбите и пазарен дял в Съюза
 (154)
 Комисията установи обема на продажбите въз основа на данните в искането за преглед. Тези данни бяха сверени и при необходимост актуализирани спрямо проверената информация от включените в извадката производители от Съюза. Продажбите на промишлеността на Съюза и пазарният дял в рамките на Съюза се променят през разглеждания период, както следва:
 Таблица 7
 Обем на продажбите и пазарен дял в Съюза
 2015 г.
 2016 г.
 2017 г.
 РПП
 Обем на продажбите (1 000 m2)
 14 000—17 000
 15 000—18 000
 14 000—17 000
 9 000—12 000
 Индекс (2015 = 100)
 100
 108
 97
 71
 Пазарен дял (%)
 73
 89
 84
 79
 Индекс (2015 = 100)
 100
 122
 115
 108
 Източник: Искане за преглед, проверени отговори на въпросника, база данни по член 14, параграф 6, Евростат
 (155)
 Между 2015 г. и 2016 г. обемът на продажбите на промишлеността на Съюза се увеличава с 8 %. През 2017 г. той е намалял с 11 % спрямо същия период на предходната година и е с 3 % под равнището за 2015 г. През РПП спадът в продажбите на промишлеността на Съюза е по-значителен и достига 29 % спрямо равнищата за 2015 г. По отношение на пазарния дял тенденцията е подобна, но пазарният дял на промишлеността на Съюза нараства от 73 % през 2015 г. до 79 % през РПП поради спада с 35 % в потреблението на Съюза през същия период (вж. таблица 2).
 4.6.2.3. Растеж
 (156)
 Между 2015 г. и РПП потреблението на слънцезащитно стъкло намалява с 35 %. Спадът в потреблението оказва негативно влияние върху обема на производството на промишлеността и обема на продажбите на Съюза. Обемът на производството обаче намалява само с 26 %, а обемът на продажбите — с 29 %. Пазарният дял на промишлеността на Съюза нараства с 8 %.
 4.6.2.4. Заетост и производителност
 (157)
 Комисията установи данните, свързани със заетостта и производителността, въз основа на данните в искането за преглед. Тези данни бяха сверени и при необходимост актуализирани спрямо проверената информация от включените в извадката производители от Съюза. В разглеждания период се наблюдава промяна в заетостта и производителността на промишлеността на Съюза, както следва:
 Таблица 8
 Заетост и производителност
 2015 г.
 2016 г.
 2017 г.
 РПП
 Брой на наетите лица (еквивалент на пълно работно време)
 546
 514
 458
 403
 Индекс (2015 = 100)
 100
 94
 84
 74
 Производителност (m2/служител)
 29 896
 32 840
 35 189
 29 917
 Индекс (2015 = 100)
 100
 110
 118
 100
 Източник: Искане за преглед, проверени отговори на въпросника
 (158)
 Заетостта в промишлеността на Съюза намалява с 26 % през разглеждания период. Това намаление съответства на спад с 29 % на производството през същия период (вж. таблица 6).
 4.6.2.5. Размер на дъмпинга и възстановяване от минал дъмпинг
 (159)
 Както е обяснено в раздел 4.4, пазарният дял на китайския внос се е увеличил от 2016 г. и достига 9 % през РПП. Дъмпингът продължава в значителна степен през разследвания период в рамките на прегледа, както е посочено в раздел 3 по-горе, и цените на китайските производители износители продължават да подбиват продажните цени на промишлеността на Съюза в значителна степен.
 (160)
 Анализът на показателите за вреда показва, че по-високата ставка на митото, наложена през 2015 г. след подновеното разследване относно изчерпването на ефекта от мерките, е оказала положително въздействие върху промишлеността на Съюза, която се е възстановила от предишния дъмпинг. Дъмпинговият внос обаче продължава да упражнява натиск върху промишлеността на Съюза. Комбинираното въздействие на нарастващия обем на дъмпинговия внос на ниски цени от КНР и действителните дъмпингови маржове не позволиха на промишлеността на Съюза да се възстанови напълно от предишния дъмпинг.
 4.6.3. Микроикономически показатели
 4.6.3.1. Цени
 (161)
 Средните продажни цени на промишлеността на Съюза за несвързани клиенти в Съюза се променят по следния начин през разглеждания период:
 Таблица 9
 Продажни цени и себестойност на продукцията
 2015 г.
 2016 г.
 2017 г.
 РПП
 Единична цена на пазара на Съюза (EUR/m2)
 5—8
 6—9
 7—10
 7—10
 Индекс (2015 = 100)
 100
 111
 117
 119
 Производствени разходи за единица продукция (EUR/m2)
 5—8
 5—8
 5—8
 5—8
 Индекс (2015 = 100)
 100
 96
 94
 98
 Източник: Проверени отговори на въпросника
 (162)
 През разглеждания период единичните средни продажни цени на квадратен метър нарастват с 19 %. Себестойността на продукцията, от друга страна, остава повече или по-малко стабилна.
 4.6.3.2. Разходи за труд
 (163)
 Средните разходи за труд на промишлеността на Съюза се променят през разглеждания период, както следва:
 Таблица 10
 Разходи за труд
 2015 г.
 2016 г.
 2017 г.
 РПП
 Средни разходи за труд на един нает (EUR)
 36 259
 38 171
 40 781
 42 931
 Индекс (2015 = 100)
 100
 105
 112
 118
 Източник: Проверени отговори на въпросника
 (164)
 Между 2015 г. и РПП средните разходи за труд на един нает от включените в извадката производители от Съюза се увеличават с 18 %.
 4.6.3.3. Запаси
 (165)
 Средните нива на материалните запаси на промишлеността на Съюза се променят през разглеждания период, както следва:
 Таблица 11
 Запаси
 2015 г.
 2016 г.
 2017 г.
 РПП
 Запаси в края на периода (1 000 m2)
 1 200—1 500
 1 300—1 600
 1 300—1 600
 1 400—1 700
 Индекс (2015 = 100)
 100
 125
 131
 132
 Запаси в края на периода като процент от производството (%)
 12,5
 14,4
 13,7
 16,2
 Индекс (2015 = 100)
 100
 115
 109
 129
 Източник: Проверени отговори на въпросника
 (166)
 Нивото на запасите се увеличава с 32 % в абсолютно изражение и с 29 % в относително изражение през разглеждания период. С оглед на разликите в продукта, предмет на прегледа, по отношение на размер, модели, покритие и др. за всеки клиент, включените в извадката производители от Съюза произвеждат само по поръчка. Поради това запасите в тези дружества отразяват продукти, чието производство се осъществява в рамките на съответната година, но е свързано с конкретен клиент, на когото ще бъдат продадени по-късно.
 4.6.3.4. Рентабилност, паричен поток, инвестиции, възвръщаемост на инвестициите и способност за привличане на капитал
 (167)
 През разглеждания период рентабилността, паричният поток, инвестициите и възвръщаемостта на инвестициите на промишлеността на Съюза се променят, както следва:
 Таблица 12
 Рентабилност, паричен поток, инвестиции, възвръщаемост на инвестициите
 2015 г.
 2016 г.
 2017 г.
 РПП
 Рентабилност на продажбите в ЕС за несвързани клиенти (% от оборота от продажбите)
 –10 %—0 %
 5 %—15 %
 5 %—15 %
 5 %—15 %
 Индекс (2015 = 100)
 –100
 192
 236
 214
 Паричен поток (1 000 EUR)
 2 000—5 000
 10 000—13 000
 15 000—18 000
 13 000—16 000
 Индекс (2015 = 100)
 100
 437
 581
 465
 Инвестиции (1 000 EUR)
 4 000—7 000
 0—3 000
 1 000—4 000
 1 000—4 000
 Индекс (2015 = 100)
 100
 12
 23
 25
 Възвръщаемост на инвестициите (% от нетните активи)
 – 10—0
 20—30
 40—50
 30—40
 Индекс (2015 = 100)
 –100
 355
 549
 481
 Източник: Проверени отговори на въпросника
 (168)
 Комисията определи рентабилността на включените в извадката производители от Съюза, като изрази нетната печалба от продажбите на сходния продукт за несвързани клиенти в Съюза преди облагане с данъци като процент от оборота от тези продажби. През разглеждания период рентабилността на промишлеността на Съюза се увеличава от [–10 %—0 %] до [5 %—15 %], а паричният поток се подобрява с 365 %. Номиналните инвестиции намаляват със 75 % през разглеждания период. Възвръщаемостта на инвестициите, изразена като процент от нетната балансова стойност на дълготрайните активи, значително се е увеличила през разглеждания период.
 (169)
 Тенденцията по отношение на паричния поток, който отразява способността на промишлеността да финансира самостоятелно дейностите си, е положителна през разглеждания период. Благодарение на подобрената рентабилност и парични потоци, способността на промишлеността на Съюза за привличане на капитал е нараснала значително между 2015 г. и РПП.
 4.6.4. Заключение относно вредата
 (170)
 През разглеждания период икономическите показатели на промишлеността на Съюза са повлияни от спада в потреблението на слънцезащитно стъкло в Съюза с 35 % от 2015 г. до РПП.
 (171)
 Въпреки спада в потреблението промишлеността на Съюза запазва относително стабилен обем на производство между 2015 г. и 2017 г. Обемът на производството намалява по-съществено (с 25 %) между 2017 г. и РПП. Пазарният дял на промишлеността на Съюза нараства от 73 % през 2015 г. на 79 % през РПП.
 (172)
 Въпреки първоначалния спад на пазарния дял на китайския внос след мерките за изчерпването на ефекта през август 2015 г. пазарният дял на вноса от Китай остава относително съществен през РПП (9 %).
 (173)
 Макроикономическите показатели отразяват нестабилността на промишлеността на Съюза. Те се подобряват след приемането на мерките за изчерпването на ефекта през 2015 г., но впоследствие се влошават поради намаленото потребление на Съюза. Както е обяснено в раздел 4.6 по-горе, същата тенденция се наблюдава и по отношение на производството/производствения капацитет на Съюза, използването на капацитета, обема на продажбите, пазарния дял и производителността. Броят на служителите бележи устойчив спад през разглеждания период.
 (174)
 Микроикономическите показатели, от друга страна, показват подобряване на положението в промишлеността на Съюза. През разглеждания период разходите за единица продукция остават непроменени, но цените на пазара на Съюза нарастват. Това положително състояние се отразява на рентабилността, която се увеличава от [–10 %—0 %] през 2015 г. до [5 %—15 %] през РПП.
 (175)
 Въз основа на гореизложеното Комисията счита, че промишлеността на Съюза до голяма степен се е възстановила от съществената вреда, причинена от дъмпинговия внос от КНР по смисъла на член 3, параграф 5 от основния регламент. Въпреки това, с оглед намаленото потребление на Съюза и относително големия пазарен дял на китайския дъмпингов внос, положението на промишлеността на Съюза остава нестабилно.
 5. ВЕРОЯТНОСТ ЗА ПОВТОРНО ВЪЗНИКВАНЕ НА ВРЕДАТА
 5.1. Предварителни бележки
 (176)
 Тъй като промишлеността на Съюза не продължи да понася повече съществени вреди, Комисията проучи дали съществува вероятност за повторно възникване на вредата, ако мерките не бъдат продължени след изтичането на техния срок на действие в съответствие с член 11, параграф 2 от основния регламент.
 (177)
 За да се установи вероятността за повторна поява на вредата, бяха анализирани следните елементи: производственият капацитет и свободният капацитет в Китай, и привлекателността на пазара на Съюза.
 (178)
 С оглед на липсата на съдействие от страна на китайските производители износители анализът на производствените мощности и свободните мощности в КНР се основава на наличните факти в съответствие с член 18 от основния регламент. В тази връзка Комисията се позовава на базата данни по член 14, параграф 6 от основния регламент, Евростат, базите данни, посочени в съображение 35, и представените от заявителя доказателства в искането за преглед.
 (179)
 Освен това Комисията анализира въздействието върху промишлеността на Съюза от евентуалното повторно възникване на дъмпинговия внос. В анализа бе отчетено и вероятното увеличение на бъдещото потребление на слънцезащитно стъкло в Съюза и повишената рентабилност на промишлеността на Съюза в края на разглеждания период.
 5.2. Вероятност от пренасочване на дъмпингов внос към пазара на Съюза, в случай че срокът на действие на мерките изтече
 5.2.1. Производствен капацитет и свободен капацитет в КНР
 (180)
 Китай е най-големият производител на слънцезащитно стъкло в света. От 2015 г. китайският производствен капацитет нарасна значително, от 460 млн. m2 през 2015 г. до почти 770 млн. m2 през РПП. Този капацитет значително превишава вътрешното потребление, което е негативно повлияно от 2018 г. насам от „политика 531“ на китайското правителство, посочена в съображение 66.
 (181)
 В същото време има доказателство, че капацитетът на някои от китайските производители износители се разширява (65).
 5.2.2. Привлекателност на пазара на Съюза
 (182)
 Пазарът на Съюза е сравнително голям и има вероятност той да се разрасне в бъдеще (66). Въпреки първоначалния спад от 2015 г. до 2016 г. от 2016 г. насам вносът на китайските производители износители се увеличава и достигна 9 % през РПП. Това показва, че въпреки действащите мерки пазарът на Съюза остава привлекателен за китайските производители износители.
 (183)
 Освен това през РПП цените на Съюза бяха относително по-високи в сравнение с цените на сегашния китайски внос (вж. таблици 4 и 9). Цените на китайския внос подбиват продажните цени на промишлеността на Съюза през РПП. Това прави пазара на Съюза привлекателен по отношение на цените. Така че е много вероятно, ако срокът на действие на мерките изтече, китайският износ да заеме сериозен дял в потреблението на Съюза само поради ниските му цени.
 (184)
 В допълнение мерките за търговска защита срещу вноса на продукта, предмет на прегледа, в Индия и Турция, и в други важни пазари ограничават възможностите на китайските производители износители да изнасят за тези държави и допълнително увеличават привлекателността на пазара на Съюза, към който може да бъде пренасочен този износ, в случай че срокът на действие на мерките, наложени върху вноса на слънцезащитно стъкло в Съюза, изтече.
 5.2.3. Заключение
 (185)
 Предвид големите свободни мощности в Китай, привлекателността на пазара на Съюза и сравнително високите цени в него има вероятност, ако срокът на действие на мерките изтече, значителни обеми от дъмпингово китайско слънцезащитно стъкло да бъдат изнасяни за Съюза на цени, които подбиват цените на промишлеността на Съюза.
 5.3. Въздействие върху състоянието на промишлеността на Съюза
 (186)
 Комисията проучи какво ще бъде вероятното въздействие върху показателите за вредата, ако се допусне срокът на действие на мерките да изтече.
 (187)
 Според производителите от Съюза вероятното увеличение на дъмпинговия внос от Китай ще има крайно негативно въздействие върху финансовото им състояние. По тяхна преценка най-вероятно ползвателите ще започнат да купуват евтино слънцезащитно стъкло от Китай, вместо да поддържат промишлеността на Съюза като основни доставчици. Те смятат, че продажбите на слънцезащитно стъкло, продавано на техните клиенти, ще намалеят впоследствие с 30 %—75 % в зависимост от дружеството и клиента. Въз основа на евтините китайски ценови оферти, които им се предлагат, те са на мнение, че ще има натиск върху цените на промишлеността на Съюза, които впоследствие ще намалеят с 0,9—2,6 EUR/m2 в зависимост от клиента и продукта. Освен това производителите от Съюза смятат, че градинарското стъкло ще бъде засегнато в по-малка степен, тъй като слънцезащитното стъкло, използвано за изграждането на оранжерии, се изрязва в специфична форма, поръчките са базирани на проект и навременната доставка играе важна роля.
 (188)
 Въз основа на горните допускания производителите от Съюза разработиха различни сценарии за възможното въздействие на мерките върху тяхното финансово състояние и симулираха ефекта от продажбите и/или намаляването на цените върху структурата на техните разходи. Един от сценариите е съобразен с прогнозния растеж на пазара. Във всички сценарии симулациите показват, че изтичането на срока на действие на мерките би довело до значителни загуби за промишлеността на Съюза.
 (189)
 Комисията направи оценка на горните сценарии, за да прецени дали са реалистични. Между 2009 г. и 2012 г. (т.е. преди налагането на мерките) вносът на слънцезащитно стъкло за Съюза нарасна от 1,2 млн. m2 през 2009 г. на 8,35 млн. m2 през 2012 г. Рязкото увеличаване на вноса на ниски цени доведе до спадове в цените, загуба на пазарен дял и влошаване на рентабилността на промишлеността на Съюза и причини съществена вреда на промишлеността на Съюза (67).
 (190)
 В този контекст Комисията анализира вероятното въздействие на ниските цени на вноса върху текущото състояние на промишлеността на Съюза, вземайки за отправна точка проверената информация на производителите от Съюза. Въз основа на установеното по време на първоначалното разследване тя прие, че ако на пазара на Съюза отново се увеличи вносът на китайско слънцезащитно стъкло на ниски цени, то първо би увеличило своя пазарен дял за сметка на промишлеността на Съюза, преди да завземе пазарния дял на износа на производители от трети държави за Съюза.
 (191)
 Въз основа на това Комисията изчисли, че ако евтиният китайски внос се увеличи с 3,5 млн. m2 за сметка на продажбите на Съюза, последващото намаляване на производството на Съюза и увеличаване на разходите за единица продукция поради фиксираните разходи ще доведе до спад на рентабилността на промишлеността на Съюза до нулева стойност (тоест приходите ще се изравнят с общите постоянни и променливи разходи).
 (192)
 Изчислението е съобразено с естеството на производството на слънцезащитно стъкло, което се характеризира с особено голям дял на постоянните производствени разходи. Освен това производственият процес не може да бъде спрян и в случай че продажбите спаднат, възможностите за свеждане до минимум на материалите за влагане са ограничени (68). Ето защо поддържането на минимално производство за покриване на постоянните разходи и поддържането на минимални обеми на продажбите е от решаващо значение за промишлеността.
 (193)
 Това изчисление е консервативно. Предвид големия производствен капацитет на китайските дружества и техните текущи ниски цени, които подбиват в значителна степен цените на промишлеността на Съюза, има вероятност обемите на износа на китайските производители износители да надхвърлят 3,5 милиона квадратни метра и да окажат натиск за понижаване на цените на Съюза, което ще доведе до допълнителни загуби и промишлеността на Съюза ще понесе вреда.
 (194)
 Освен това, тъй като промишлеността на Съюза не произвежда толкова, че да има запаси, тя следва да бъде организирана на базата на договори или поръчки от клиенти (вж. раздел 4.6.3.3 „Запаси“). Ето защо всяко значително намаляване на обема на продажбите на дружествата може да доведе до неизбежни загуби и до фалит.
 5.4. Заключение относно вероятността за повторно възникване на вредата за промишлеността на Съюза
 (195)
 Затова Комисията заключи, че изтичането на срока на мерките във връзка с вноса от КНР вероятно ще доведе до повторно възникване на съществена вреда за промишлеността на Съюза в кратък срок.
 6. ИНТЕРЕС НА СЪЮЗА
 (196)
 В съответствие с член 21 от основния регламент Комисията проучи дали, въпреки определената вероятност за повторено възникване на вредоносния дъмпинг, може да направи категорично заключение, че приемането на мерки в конкретния случай не е в интерес на Съюза. Интересът на Съюза беше определен въз основа на оценка на различните засегнати интереси, включително тези на промишлеността на Съюза и на ползвателите.
 6.1. Интереси на промишлеността на Съюза
 (197)
 В съображение 195 беше направено заключение, че е вероятно да възникне сериозно влошаване на състоянието на промишлеността на Съюза, ако се допусне срокът на действие на мерките да изтече. Затова продължаването на мерките ще бъде от полза за промишлеността на Съюза и ще му позволи да запази обема на продажбите, пазарния дял, рентабилността и да подобри икономическото си състояние.
 (198)
 От друга страна, прекратяването на мерките е вероятно да предизвика значително увеличение на китайския внос на пазара на Съюза при дъмпингови, подбиващи цени, които ще доведат до повторено възникване на вредата за промишлеността на Съюза и ще застрашат неговата жизнеспособност.
 6.2. Интерес на ползвателите
 (199)
 Повече от 40 ползватели бяха потърсени на началния етап. Четирима ползватели предоставиха отговори на въпросника.
 (200)
 Няколко ползватели на слънцезащитно стъкло (производители на фотоволтаични и фототермични модули) изразиха своите възражения срещу продължаването на мерките.
 (201)
 Аргументите на ползвателите бяха свързани с по-високите производствени разходи, със способността на производителите на слънцезащитно стъкло да отговорят на търсенето, с планираните инвестиции в производството на слънчеви панели и с екологичните аспекти. Освен това ползвателите отбелязаха, че след прекратяването на антидъмпинговите и антисубсидийните мита върху вноса на фотоволтаични модули и клетки от Китай промишлеността на Съюза е пострадала от нелоялна конкуренция от страна на Китай. Според тях е несправедливо, след като няма действащи мерки за търговска защита на слънчеви клетки и модули, вносът на един от компонентите на фотоволтаичните модули — слънцезащитното стъкло — все още да подлежи на облагане с мита (69). След разгласяването EU ProSun повтори, че липсва съгласуван подход по отношение на сектора. Срокът на действие на мерките за вноса на слънчеви клетки и модули е изтекъл, но Комисията беше подготвена да запази мерките за слънцезащитното стъкло. По сходен начин, след разгласяването сдружението на промишлеността за производство на слънчева енергия в Съюза ESMC заяви, че запазването на вносните мита върху слънцезащитното стъкло би затруднило съществуващите производители на слънчеви модули от Съюза, тъй като увеличава техните разходи за стъкло, докато модулите, внасяни в Съюза не подлежат на подобни тарифи, дори когато се използва китайско стъкло.
 (202)
 Комисията припомни, че непродължаването на мерките срещу слънчевите модули през септември 2018 г. не означава, че производителите на слънчеви модули ще получат право на прекратяване на мерките и за продуктите нагоре по веригата. По-скоро, в съответствие с член 21 от основния регламент Комисията трябва поотделно да извърши проверка за наличие на интерес на Съюза за всяко разследване. Поради това Комисията провери дали продължаването на мерките за слънцезащитното стъкло биха имали непропорционално отрицателно въздействие върху ползвателите, както е подробно посочено по-долу.
 6.2.1. Производствени разходи
 (203)
 Няколко ползватели заявиха, че мерките са имали негативен ефект върху стопанската им дейност, тъй като са довели до увеличаване на техните производствени разходи. Според тях фактът, че производителите на слънчеви панели от Съюза е трябвало да плащат по-високи цени в сравнение с техните конкуренти извън Съюза, се е отразил неблагоприятно върху конкурентното им положение спрямо вносните слънчеви панели. Ползвателите също така заявиха, че макар различните компоненти на фотоволтаичните модули да са станали значително по-евтини през последните години, цената на слънцезащитното стъкло е останала на същото равнище и следователно неговата относителна стойност в рамките на фотоволтаичните модули се е увеличила. Съответно слънцезащитното стъкло понастоящем представлява вторият най-голям ценообразуващ фактор по отношение на слънчевия панел.
 (204)
 Освен това ползвателите отбелязаха, че макар по-голямата част от модулите, които произвеждат, да са т.нар. модули от типа „стъкло/фолио“, т.е. със стъклена предна част и пластмасово фолио на гърба, те все по-често произвеждат т.нар. модули от типа „стъкло/стъкло“, т.е. модули със стъкло от двете страни. Тъй като модулът „стъкло/стъкло“ изисква използването на два стъклени листа вместо един, делът на слънцезащитното стъкло в производствените разходи се удвоява.
 (205)
 EU ProSun, което представлява няколко ползватели, заяви, че делът на разходите за слънцезащитно стъкло в слънчевия панел е 10 %. Двама други ползватели заявиха, че делът на стъклото в техните разходи е съответно 7 % и 10 % за модул „стъкло/фолио“ и 14 % и 22 % за модул „стъкло/стъкло“.
 (206)
 Според EU ProSun влиянието на мерките от гледна точка на разходите ще бъде 3 % за модул „стъкло/фолио“ и 6 % за модул „стъкло/стъкло“.
 (207)
 EU ProSun Glass, които представляват сектора за производство на слънцезащитно стъкло в Съюза, заявиха, че въздействието на митата върху производствените разходи на модула е ограничено. Те представиха изчисления, които показват, че въз основа на действащите цени на слънцезащитно стъкло в Съюза делът на разходите за слънцезащитно стъкло във фотоволтаичния модул е 4 %. Допълнителните разходи, дължащи се на действащите мерки, въз основа на сегашните китайски ценови оферти, по тяхно изчисление представляват 1,5 % от крайната цена за модул. Според тях допълнителното въздействие на разходите върху ползвателите е още по-ограничено, тъй като голяма част от ползвателите от Съюза са били активни в жилищния сегмент на пазара и освен модула са продавали пълен комплект, включително монтаж и батерия. При продажбата на пълен комплект частта на стъклото в модула е по-малко от 0,5 %.
 (208)
 В първоначалното разследване бе счетено, че слънцезащитното стъкло представлява само ограничена част (около 6—8 %) от разходите за слънчевите модули (70). Освен това, тъй като ползвателите са купували значителни количества слънцезащитното стъкло от производителите на Съюза и са можели да закупят стъклото от държави, различни от КНР, се стигна до заключението, че въздействието на първоначалните мерки върху разходите за слънчевите модули е под 1 %.
 (209)
 След първоначалното разследване обаче нивото на антидъмпинговите мерки се е увеличило от 25 % до 67 %, което оказва допълнително въздействие върху разходите в сравнение със състоянието в първоначалното разследване.
 (210)
 Комисията констатира, че въпреки аргументите на ползвателите структурата на разходите за слънчеви модули не се е променила значително след първоначалното разследване. Според проучване на независим институт, базирано на ценовите равнища през 2017—2018 г., относителният дял на себестойността на слънцезащитното стъкло за един модул е средно 9 % (71) и следователно не е значително по-висока от установения в първоначалното разследване дял от 6—8 %. Комисията отбеляза, че това отговаря на информацията на ползвателите, че делът на разходите за стъклото в модула е между 7—10 %(вж. съображение 205).
 (211)
 По отношение на нарастващия дял на модула „стъкло/стъкло“ на пазара Комисията установи, че през РПП този вид представлява около 10 % от потреблението на Съюза и поради това относителният му дял на пазара е все още ограничен. Въпреки че делът му се увеличава, не се очаква той да надхвърли 30 % през следващите пет години (72).
 (212)
 На последно място, ползвателите все още закупуват по-голямата част от стъклото на пазара на Съюза и няколко ползватели твърдят, че ще продължат да го правят дори в случай че срокът на действие на мерките изтече.
 (213)
 Въз основа на посочените по-горе елементи Комисията отбеляза, че малкото относително нарастване на дела на слънцезащитно стъкло в производствените разходи за слънчевите модули, посочени в съображение 205, увеличеното производство на модули от типа „стъкло/стъкло“ и повишаването на нивото на мерките са довели до по-силно въздействие на мерките върху разходите на ползвателите от установените в първоначалното разследване. Комисията изчисли, че въздействието на мерките от гледна точка на разходите на производителите на фотоволтаични модули е между 2—3 %.
 (214)
 След разгласяването EU ProSun заяви, че информацията относно дела на разходите за слънцезащитно стъкло в рамките на слънчевия модул, предоставена от Fraunhofer Institute für Solare Energiesysteme ISE („Fraunhofer Institute“), установена от Комисията в съображение 210, не е актуална. Спорт новата информация, получена от EU ProSun от Fraunhofer Institute, делът на разходите за слънцезащитно стъкло в рамките на разходите за слънчевия модул се е увеличил от 9 % на 11 % след 2019 г. Освен това EU ProSun изказа твърдението, че според същия източник бъдещият дял на модулите от типа „стъкло/стъкло“ ще бъде по-голям от този, посочен от Комисията в съображение 211, защото проучването, цитирано от Комисията в същото съображение, се отнася до световния пазар, а не само до пазара на Съюза. Според Fraunhofer Institute се очаква делът на модулите от типа „стъкло/стъкло“ на пазара на Съюза да бъде по-голям. Освен това EU ProSun заяви, че понастоящем делът на модулите от типа „стъкло/стъкло“ е 18,5 %, а не посочените в проучването 10 %.
 (215)
 EU ProSun също така изказа твърдението, че маржовете на сектора за слънчеви панели са предимно под 5 % или дори с отрицатели стойности. Съответно дружеството заяви, че пазарът на слънчеви модули в Съюза е изключително чувствителен по отношение на цената и поради това допълнителното увеличение на разходите с 2—3 % би довело до допълнително спиране на производството и освобождаване на служители.
 (216)
 Комисията взе предвид предоставената на EU ProSun информация от Fraunhofer Institute относно увеличението на дела на разходите за слънцезащитно стъкло в рамките на слънчевия модул след 2019 г. Тя отбеляза, че това развитие не попада в разследвания период в рамките на прегледа и може да бъде от значение при оценяване на бъдещата тежест за производителите на слънчеви модули. Що се отнася до дела на модулите от типа „стъкло/стъкло“ на пазара, тя взе предвид, че информацията от съображение 211, посочена в проучването, се отнася до световния пазар, като положението и бъдещите перспективи биха могли да са различни в Съюза. Що се отнася до точните стойности, Комисията счита, че няма доказателства, че делът на EU ProSun е 18,5 %. При анализа на проверените данни от производителите от Съюза за разследвания период Комисията установи, че настоящият дял на модулите от типа „стъкло/стъкло“ на пазара е само около 14 %. Тъй като двамата проверени производители са представлявали над 80 % от продажбите на пазара на слънцезащитно стъкло през разследвания период в рамките на прегледа, Комисията заключи, че делът е представителен за състоянието на пазара.
 (217)
 Освен това, дори ако делът на модулите от типа „стъкло/стъкло“ леко се увеличил след разследвания период в рамките на прегледа, това не би променило заключенията, че въздействието върху разходите на ползвателите в резултат от запазването на мерките на настоящото им равнище ще остане ограничено. Както беше потвърдено от EU ProSun и няколко ползватели, последните са закупували значителни количества слънцезащитно стъкло от производителите от Съюза, а според ползвателите това не би се променило в бъдеще. Също така ползвателите биха могли да внасят слънцезащитно стъкло от други държави, за които мерките не се прилагат, а през разследвания период в рамките на прегледа внесеното от такива държави стъкло е представлявало 12 % от пазарния дял (виж таблица 5).
 (218)
 Що се отнася до аргумента на ползвателите, според който допълнителното увеличение на разходите с 2—3 % би довело до допълнително спиране на производството и освобождаване на служители, Комисията припомни, че запазването на мерките не би трябвало да доведе до допълнителни увеличения на цените, тъй като така единствено се запазват съществуващите мита върху слънцезащитното стъкло от Китай. Както се припомня в съображение 217, поради географската близост, ползвателите ще продължават да се снабдяват с по-голямата част от слънцезащитното стъкло от производителите в Съюза и/или биха могли да внасят слънцезащитно стъкло от други държави, за които не се прилагат мерки, като Турция, Малайзия и Индия.
 (219)
 На тази основа Комисията заключи, че запазването на мерките в този момент вероятно би довело до по-високи производствени разходи за ползвателите в сравнение с разходите при първоначалните мерки, предвид това, че сравнителните разходи за стъкло в общите производствени разходи леко са нараснали. Комисията обаче заключи, че въздействието на разходите върху ползвателите все пак ще остане ограничено в сравнение с общите производствени разходи и следователно няма да бъде решаващо за запазването на стопанската им дейност в Съюза.
 6.2.2. Капацитет за производство на слънцезащитно стъкло в Съюза
 (220)
 Според ползвателите производството на слънцезащитно стъкло в Съюза не разполага с достатъчен производствен капацитет, за да задоволи търсенето на слънцезащитно стъкло на пазара. Те също заявиха, че производителите на слънцезащитно стъкло от Съюза не са увеличили капацитета си, нито планират да го направят. Според тях сегашните производствени мощности са по-ниски в сравнение с текущото търсене на слънцезащитно стъкло. Ползвателите са на мнение, че тази ситуация ги принуждава да използват вносно стъкло от други държави, като Малайзия или Турция, или да внасят стъклото от Китай при по-високи разходи. Според тях внесеното стъкло от тези държави обаче не винаги е с необходимото качество.
 (221)
 Обратно, производителите от Съюза изразиха становището, че предлагането на слънцезащитно стъкло на пазара е достатъчно, за да задоволи търсенето. Те отбелязаха, че никога не са отказвали да снабдяват производителите на слънчеви панели от Съюза поради предполагаема липса на наличен капацитет. Напротив, изразиха готовност да обсъдят евентуални допълнителни поръчки и потвърдиха способността си да доставят по-големи обеми.
 (222)
 Първо, Комисията отбеляза, че потреблението на слънцезащитно стъкло през РПП е било [13—18] млн. m2 (вж. таблица 2). Второ, общото производство на промишлеността на Съюза, потвърдено от Комисията, възлиза на [11—14] млн. m2. Трето, общият проверен капацитет на двамата производители от Съюза е [14—18] млн. m2.
 (223)
 Затова Комисията стигна до заключението, че през РПП само двамата проверени производители на слънцезащитно стъкло са разполагали със свободен капацитет от [5—8,5] млн. m2, който е могъл да бъде обезпечен без допълнителни инвестиции. Комисията счете този аргумент на ползвателите за необоснован.
 (224)
 След разгласяването EU ProSun заяви, че производственият капацитет на производителите на слънцезащитно стъкло не покрива търсенето на слънцезащитно стъкло от страна на ползвателите след разследвания период в рамките на прегледа, тъй като през 2019/2020 г. двама от ползвателите са инвестирали в нов капацитет в размер на 950 MW. Въз основа на това EU ProSun изказа твърдението, че към днешна дата на пазара вече се наблюдава липса на доставки на слънцезащитно стъкло. В отговор на този аргумент EU ProSun Glass, представляващо производителите на Съюза, повтори след разгласяването, че няколко важни производители на слънчеви панели, представени от EU ProSun като извършващи дейност на пазара, вече са спрели своето производство. Поради това новосъздаденият капацитет е заменил съществуващия такъв.
 (225)
 Комисията първо отбеляза, че според информацията от EU ProSun производителите на слънчеви панели са разполагали с общ капацитет от над 5 GW през 2019 г. Тя обаче също така посочи, че няколко от производителите на слънчеви модули действително вече са спрели производството си. Общият капацитет на дружествата, които са спрели производството си, надхвърля 1 GW (73). Поради това констатациите на Комисията потвърждават, че новоизграденият капацитет частично е заменил инвестициите, извършени през 2019/2020 г. от няколко от дружествата, посочени от EU ProSun.
 (226)
 Второ, Комисията счита, че съществуващият и новоизграденият капацитет не са съответствали задължително на произведените слънчеви модули. Според данни на EU ProSun, през 2019 г. е използван по-малко от половината производствен капацитет за слънчеви модули. Поради това Комисията счита, че новоизграденият капацитет не се е превърнал автоматично в еквивалент на произведена продукция и нарастване на търсенето на слънцезащитно стъкло, поне не веднага след неговото изграждане.
 (227)
 Трето, Комисията припомни, че през разследвания период в рамките на прегледа, са съществували и други производители на слънцезащитно стъкло в допълнение към двамата проверени производители на слънчеви панели. Според информацията от сектора за производство на слънцезащитно стъкло в Съюза общият капацитет на производителите на слънцезащитно стъкло е бил между [33—38] млн. m2 (виж таблица 6) (74). Следователно общият капацитет за слънцезащитно стъкло на пазара надвишава настоящото производство почти три пъти.
 (228)
 На това основание Комисията отхвърли аргумента на EU ProSun, че понастоящем се наблюдава липса на доставки на слънцезащитно стъкло на пазара на Съюза.
 6.2.3. Бъдещ растеж на пазара
 (229)
 Всички заинтересовани страни се съгласиха, че търсенето на слънчеви панели и на слънцезащитно стъкло се увеличава и ще нарасне значително през идните години. Основните фактори за това включват целта на Съюза за възобновяемите енергийни източници до 2030 г., възможността тя да бъде преразгледана във възходяща посока и Европейския зелен пакт като цяло, чиято цел е постигане на неутралност по отношение на климата и насърчаване на сектора на екологосъобразните технологии в ЕС, включително възобновяеми енергийни източници и други нисковъглеродни технологии. Очаква се растеж във всички сегменти на пазара (жилищни, търговски, промишлени и комунални услуги) в зависимост от развитието на обществените политики във всяка държава членка.
 (230)
 В момента производството на слънчеви модули в Съюза е 1,7 GW (75). В очакване на по-голямо бъдещо търсене няколко ползватели, намиращи се в Австрия, Франция, Германия, Италия и Словения обявиха, че се готвят да разширят своите производствени мощности. Като цяло и в случай че плановете за нов капацитет бъдат напълно реализирани и приложени, планираните инвестиции от страна на ползвателите, в допълнение към посочените в раздел 6.2.2 900 MW, биха възлезли 2,9 GW допълнителна продукция в рамките на следващите 2—3 години, което ще доведе до утрояване на производството на фотоволтаични модули. В допълнение EU ProSun заяви, че една от планираните инвестиции би представлявала, на втория етап от своето изпълнение, допълнителен капацитет от 2 GW. То също така посочи едно швейцарско-германско дружество, готово да инвестира в производство с голям капацитет (GW).
 (231)
 Въз основа на това EU ProSun и някои от ползвателите заявиха, че ако мерките останат в сила, планираните от тях инвестиции са застрашени, тъй като те ще трябва да понесат допълнителни разходи и предлагането на слънцезащитно стъкло на пазара няма да бъде достатъчно.
 (232)
 Производителите на слънцезащитно стъкло от Съюза са на мнение, че новото обявено увеличение на капацитета ще бъде от полза за промишлеността на Съюза. Според тях обаче новите планирани мощности са заменили до известна степен мощностите на закрити в миналото производства. Освен това те считат, че както и преди, новите инвестиции може да не се осъществят в обявения размер. В допълнение те отбелязаха, че всички нови съоръжения, които ще бъдат изградени, няма да функционират с пълен капацитет от началото на влизането си в експлоатация.
 (233)
 За да разгледа тези твърдения, Комисията направи преоценка на своите констатации: Тя повтори следното: първо, доказателствата по досието не показват, че планираните инвестиции ще бъдат обусловени от премахването на антидъмпинговите мерки. Всъщност доказателствата по досието показват по-скоро, че много от обявените проекти са обусловени най-вече от перспективата за бъдещ растеж на пазара на слънчеви панели, а не от наличието или отсъствието на мерки по отношение на слънцезащитното стъкло. Следователно решението за това дали мерките за слънцезащитно стъкло ще бъдат запазени или не не може да се разглежда като решаващ фактор за проектирането или осъществяването на посочените по-горе проекти за разширение.
 (234)
 На второ място, Комисията припомни, че анализът на въздействието на разходите по раздел 6.2.1 показва, че разходите за мерките за засегнатите ползватели са били доста ниски. Планираните инвестиции не поставят под въпрос това заключение, тъй като разходите за допълнителната продукция в сектора на ползвателите ще бъдат от същия ограничен порядък.
 (235)
 На трето място, въз основа на анализа по раздел 6.2.2 Комисията отново припомня, че настоящият капацитет на промишлеността на Съюза вероятно ще задоволи повишеното търсене, предизвикано от планираните инвестиции. В допълнение увеличението на търсенето във всички случаи би било от полза, тъй като ще създаде условия секторът за производство на слънцезащитно стъкло да се приспособи към него и да увеличи капацитета си, ако е необходимо, както те твърдят. Освен това ползвателите биха могли да продължат да се снабдяват със стъклото и от други държави, като Турция, Малайзия и Индия, както са правили през РПП.
 (236)
 След разгласяването EU ProSun допълнително заяви, че производителите на слънцезащитно стъкло не са разполагали с капацитет да задоволят търсенето на слънцезащитно стъкло. То също така изказа твърдението, че ползвателите не са могли да внасят стъклото, защото качеството на вносното стъкло не е било достатъчно високо. В подкрепа на аргумента си то предостави доклада на един от ползвателите, в който се посочва, че конкретна поръчка от малайзийско дружество е била некачествена.
 (237)
 Комисията не беше убедена, че качеството на слънцезащитното стъкло от други трети държави, за които не се прилагат мерки, е толкова ниско, че да не е пригодно като надеждна алтернатива за европейския производител на модули. В своето антидъмпингово разследване на вноса на слънцезащитно стъкло от Малайзия всички страни се бяха съгласили, че този внос е конкурентен спрямо слънцезащитното стъкло, произведено в Съюза. Както беше отбелязано по-горе, вносът на слънцезащитно стъкло от Малайзия в Съюза през разследвания период в рамките на прегледа се е увеличил и е достигнал пазарен дял от 7 %. Това показва, че слънцезащитното стъкло от Малайзия е като цяло с достатъчно високо качество, дори ако в отделни случаи доставката на вносно слънцезащитно стъкло от тази държава се е характеризирала с дефекти и не е отговаряла напълно на договорените условия и спецификации. Поради това Комисията отхвърли това твърдение.
 (238)
 След разгласяването EU ProSun също така заяви, че вредата, вероятно причинена от запазването на мерките за слънцезащитното стъкло, би засегнала незабавно над 1 000 работни места и инвестиции в размер на около 50 млн. EUR, както и над 4 000 работни места и милиард евро инвестиции, планирани за следващите две години.
 (239)
 Комисията отхвърли аргумента и припомни, че много от плановете за разширяване вече са били изпълнени, докато мерките са били в сила, без оглед на решението дали мерките да бъдат запазени или не. Въз основа на заключенията, обобщени по-горе в раздели 6.2.1—6.2.3, тя е на мнение, че запазването на мерките не е възпрепятствало осъществяването на планираните инвестиции на няколко ползватели.
 6.2.4. Заключение относно интересите на ползвателите
 (240)
 Докато коментарите, получени след разгласяването допълнително потвърдиха, че продължаването на мерките е срещу интереса на ползвателите, те също така потвърдиха, че секторът се намира едва в началото на текущ инвестиционен процес. Комисията стигна до заключението, че въздействието на мерките върху структурата на разходите на ползвателите понастоящем не е непропорционално, че сигурността на доставките им не е застрашена поради наличния свободен капацитет в Съюза, както и поради алтернативните източници на недъмпингов внос, а освен това техните инвестиционни планове все още не са реализирани в достатъчна степен.
 (241)
 Във всеки случай, ако това стане и настъпят променени обстоятелства с траен характер, Комисията припомня, че секторът на ползвателите може да подаде искане за преглед на формата и/или нивото на мерките, ограничен до вредата, понесена от промишлеността на Съюза, заедно със състоянието на предлагането в сектора на ползвателите, в съответствие с член 11, параграф 3 от основния регламент, което би могло да доведе до нова оценка на интереса на Съюза.
 6.3. Екологични аспекти
 (242)
 Ползвателите заявиха, че запазването на мерките за слънцезащитното стъкло не съответства на целите на Комисията относно използването на чисти енергии. Тъкмо обратното, според тях в резултат от разширяването на обхвата на мерките за слънцезащитното стъкло промишлеността на Съюза за слънчеви модули няма да може да предприеме нови инвестиции. Освен това, макар че се очаква пазарът на Съюза за инсталации на слънчеви модули да се разраства, промишлеността на Съюза за слънчеви модули ще бъде изтласкана от пазара, тъй като няма да предприеме планирани нови инвестиции поради липса на доставки на слънцезащитно стъкло и следователно няма да бъде конкурентоспособна.
 (243)
 В контекста на по-широкия Европейски зелен пакт през март 2020 г. Комисията представи своето предложение за обвързващо европейско законодателство за климата, което има за цел да утвърди целта за 2050 г. за неутралност по отношение на климата (76). В Европейския зелен пакт освен това е предвидена изрична цел, свързана със „снабдяването с чиста, достъпна и сигурна енергия“ (77), а именно чрез евентуално преразглеждане във възходяща посока на целта на Съюза за 2030 г. относно енергията от възобновяеми източници.
 (244)
 И на двата пазара — този на градинарското стъкло (оранжерийно стъкло) и този на фотоволтаичните и фототермичните модули, производителите на слънцезащитно стъкло от Съюза разработват нови иновативни решения за подобрено използване на екологичната енергия, работят съвместно с изследователски институти и университети и инвестират в научноизследователска и развойна дейност. В този контекст Комисията счита, че продължаването на мерките е от решаващо значение, за да се гарантира съществуването на жизнеспособен сектор за производство на слънцезащитно стъкло и да се засили научноизследователската и развойната дейност в тази област.
 (245)
 В допълнение Комисията счита, че ако срокът на действие на мерките изтече, жизнеспособността на производството на слънцезащитно стъкло в Съюза ще бъде застрашена и ползвателите (главно производители на фотоволтаични модули) ще станат зависими от внос, най-вероятно от Китай. Изтичането на срока на действие на мерките би довело до невъзможност на производителите на слънцезащитно стъкло да инвестират в иновации и в научноизследователска и развойна дейност. Ето защо, от гледна точка на околната среда, Комисията счита, че е изключително важно да се поддържа жизнеспособността на сектора за производство на слънцезащитно стъкло.
 (246)
 Едновременно с това политиката на Комисията в областта на околната среда също подкрепя използването на енергия от възобновяеми източници в Съюза. Основният иновативен потенциал е в производството на клетки надолу по производствената верига. Чрез запазване на мерките тази част от „зеления“ сектор, т.е. най-вече производителите на слънчеви модули, ще трябва да поемат някои допълнителни разходи. С оглед на анализа в раздел 6.2.1 Комисията обаче заключи, че допълнителните разходи на ползвателите не са толкова значителни, че да попречат на тяхната дейност или бъдещо разширяване.
 (247)
 Затова Комисията стигна до заключението, че като цяло, запазването на мерките не вреди на политиките на Съюза в областта на околната среда.
 6.4. Интерес на несвързаните търговци
 (248)
 Групата, която е активна в разпространението на слънцезащитно стъкло за оранжерийно строителство, изрази своята подкрепа за продължаването на мерките. Групата не е била пряк ползвател, но е била в тясно сътрудничество с ползвателите/земеделските стопани за намиране на подходящо стъкло за изграждането на оранжерии. Тя твърди, че е необходимо висококачествено стъкло с ниско съдържание на желязо и от различни видове, за да се гарантира ефективността на оранжериите. Според нея осигуряването на такова стъкло и тясното сътрудничество с производителите за намиране на иновативни решения не биха били възможни, ако се допусне срокът на действие на мерките да изтече, което ще се отрази негативно върху производството на слънцезащитно стъкло в Съюза. Според тази група вносът на подобно стъкло не е бил възможен, тъй като производителите в чужбина не могат да предложат същото разнообразие от модели и варианти, за да може групата да завърши успешно проектите си в обичайния срок.
 6.5. Интерес на несвързаните вносители
 (249)
 Нито един вносител не оказа съдействие при разследването. При липса на данни нямаше доказателства, че налагането на мерките би било против интересите на тези страни.
 6.6. Заключение относно интереса на Съюза
 (250)
 Въз основа на наличната информация относно интереса на Съюза Комисията заключи, че няма наложителни причини да не бъде продължено действието на окончателните антидъмпингови мерки върху вноса на слънцезащитно стъкло с произход от КНР.
 7. АНТИДЪМПИНГОВИ МЕРКИ
 (251)
 От гореизложеното следва, че антидъмпинговите мерки, приложими към вноса на слънцезащитно стъкло с произход от Китай, следва да бъдат запазени.
 (252)
 За да се сведат до минимум рисковете от заобикаляне поради голямата разлика в митническите ставки, са необходими специални мерки, за да се осигури правилното прилагане на индивидуалните антидъмпингови мита. Дружествата с индивидуални антидъмпингови мита трябва да представят валидна търговска фактура пред митническите органи на държавите членки. Фактурата трябва да отговаря на изискванията, посочени в член 1, параграф 3 от настоящия регламент. Внос, който не е придружен от такава фактура, подлежи на антидъмпинговото мито, приложимо за „всички други дружества“.
 (253)
 Макар че представянето на тази фактура се изисква от митническите органи на държавите членки, за да прилагат индивидуални ставки на антидъмпинговото мито за вноса, то не трябва да е единственият елемент, който се взема под внимание от страна на митническите органи. Несъмнено дори ако е представена фактура, отговаряща на всички изисквания, изложени в член 1, параграф 3 от настоящия регламент, митническите органи на държавите членки трябва да извършват обичайните проверки и както във всички други случаи могат да изискват допълнителни документи (транспортни документи и др.), за да се провери точността на данните в декларацията и да се гарантира, че е обосновано последващото прилагане на ставката на митото в съответствие с митническите разпоредби.
 (254)
 Ако износът на някое от дружествата, които ползват по-ниски индивидуални мита, се увеличи значително по обем след налагане на разглежданите мерки, може да се приеме, че подобно увеличение на обема само по себе си представлява промяна в модела на търговия поради налагане на мерките по смисъла на член 13, параграф 1 от основния регламент. При такива обстоятелства и при положение че са изпълнени условията, може да бъде започнато разследване по отношение на заобикаляне на мерките. В това разследване може, наред с другото, да бъде разгледана необходимостта от премахването на индивидуалната митническа ставка(и) и последващо въвеждане на мито за цялата страна.
 (255)
 Индивидуалните антидъмпингови митнически ставки, посочени в настоящия регламент, се прилагат изключително към вноса на продукта, предмет на прегледа, с произход от КНР и произведен от посочените предприятия. Вносът на разглеждания продукт, произведен от всяко друго дружество, което не е изрично посочено в постановителната част на настоящия регламент, включително от субекти, свързани с изрично посочените, следва да се облага със ставката, приложима за „всички други дружества“. Индивидуалните ставки на антидъмпингови мита не следва да се прилагат за тях.
 (256)
 Дадено дружество може да поиска прилагането на тези индивидуални ставки на антидъмпинговото мито, ако впоследствие промени наименованието на правния си субект. Искането трябва да бъде адресирано до Комисията (78). То трябва да съдържа цялата съответна информация, въз основа на която може да се докаже, че с промяната не се засяга правото на дружеството да се ползва от приложимата за него ставка на митото. Ако промяната на наименованието на дружеството не засяга правото му да се ползва от приложимата за него ставка на митото, в Официален вестник на Европейския съюз ще бъде публикувано известие, с което се съобщава за промяната на наименованието.
 (257)
 С оглед на член 109 от Регламент (ЕС, Евратом) 2018/1046 на Европейския парламент и на Съвета (79), когато дадена сума трябва да бъде възстановена в резултат на решение на Съда на Европейския съюз, лихвата, която трябва да бъде платена, следва да съответства на лихвения процент, прилаган от Европейската централна банка за нейните основни операции по рефинансиране и публикуван в серия С на Официален вестник на Европейския съюз на първия календарен ден от всеки месец.
 (258)
 Мерките, предвидени в настоящия регламент, са в съответствие със становището на комитета, създаден с член 15, параграф 1 от основния регламент,
 ПРИЕ НАСТОЯЩИЯ РЕГЛАМЕНТ:
 Член 1
 1. Окончателно антидъмпингово мито се налага върху вноса на слънцезащитно стъкло, състоящо се от закалено плоско калциево-натриево силикатно стъкло, със съдържание на желязо, по-малко от 300 ppm, коефициент на пропускане за слънчева светлина над 88 % (измерено по AM1,5 300—2 500 nm), устойчивост на нагряване до 250 °C (измерено по EN 12150), устойчивост на температурни амплитуди от Δ 150K (измерено по EN 12150) и механична якост от 90 N/mm2 или повече (измерено по EN 1288-3), класирано понастоящем в код по КН 7007 19 80 (кодове по ТАРИК 7007198012, 7007198018, 7007198080 и 7007198085) и с произход от Китайската народна република.
 2. Ставката на окончателното антидъмпингово мито, приложима към нетната цена франко границата на Съюза преди обмитяване на продуктите, описани в параграф 1 и произвеждан от посочените по-долу дружества, е, както следва:
 Дружество
 Антидъмпингово мито
 Допълнителен код по ТАРИК
 Zhejiang Jiafu Glass Co., Ltd; Flat Solar Glass Group Co., Ltd; Shanghai Flat Glass Co., Ltd
 71,4 %
 B945
 Xinyi PV Products (Anhui) Holdings Ltd
 75,4 %
 B943
 Zhejiang Hehe Photovoltaic Glass Technology Co., Ltd
 35,3 %
 B944
 Henan Yuhua New Material Co., Ltd
 17,5 %
 B946
 Henan Ancai Hi-Tech Co., Ltd
 55,9 %
 B947
 Henan Succeed Photovoltaic Materials Corporation
 55,9 %
 B948
 Avic Sanxin Sol-Glass Co. Ltd; Avic (Hainan) Special Glass Material Co., Ltd
 60,6 %
 B949
 Wuxi Haida Safety Glass Co., Ltd
 60,6 %
 B950
 Dongguan CSG Solar Glass Co., Ltd
 60,6 %
 B951
 Pilkington Solar Taicang, Limited
 60,6 %
 B952
 Zibo Jinxing Glass Co., Ltd
 55,9 %
 B953
 Novatech Glass Co., Ltd
 60,6 %
 B954
 Всички други дружества
 67,1 %
 B999
 3. Индивидуалните ставки на антидъмпингово мито, определени за дружествата, посочени в параграф 2, се прилагат при представяне пред митническите органи на държавата членка на валидна търговска фактура, която отговаря на изискванията, предвидени в приложение I. Ако не бъде представена такава фактура, ще се прилага митото, приложимо за „всички други дружества“.
 4. Освен ако е предвидено друго, се прилагат действащите разпоредби в областта на митата.
 Член 2
 Комисията може да измени член 1, параграф 2, като добави нов производител износител, облаган с митото, прилагано спрямо невключени в извадката оказали съдействие производители износители, когато нов производител износител от Китайската народна република предостави достатъчно доказателства на Комисията, че:
 а)
 не е изнасял за Съюза описания в член 1, параграф 1 продукт в периода от 1 януари 2012 г. до 31 декември 2012 г. (първоначално разследвания период) или в периода от 1 декември 2013 г. до 30 ноември 2014 г. (период на разследване относно изчерпването на ефекта от мерките),
 б)
 не е свързан с никой износител или производител от Китайската народна република, който подлежи на наложените с настоящия регламент антидъмпингови мерки, и
 в)
 действително е изнасял продукта, предмет на прегледа, за Съюза или е поел неотменимо договорно задължение да изнесе значително количество за Съюза след края на първоначално разследвания период.
 Член 3
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 юли 2020 година.
 За Комисията
 Председател
 Ursula VON DER LEYEN
 (1) ОВ L 176, 30.6.2016 г., стр. 21.
 (2) Регламент за изпълнение (ЕС) No 470/2014 на Комисията от 13 май 2014 г. за налагане на окончателно антидъмпингово мито и окончателно събиране на временното мито, наложено върху вноса на слънцезащитно стъкло с произход от Китайската народна република (ОВ L 142, 14.5.2014 г., стр. 1).
 (3) Регламент за изпълнение (ЕС) 2015/1394 на Комисията от 13 август 2015 г. за изменение на Регламент за изпълнение (ЕС) No 470/2014, изменен с Регламент за изпълнение (ЕС) 2015/588, за налагане на окончателно антидъмпингово мито и окончателно събиране на временното мито, наложено върху вноса на слънцезащитно стъкло с произход от Китайската народна република, в резултат на подновено разследване относно изчерпването на ефекта от мерките в съответствие с член 12 от Регламент (ЕО) No 1225/2009 на Съвета (ОВ L 215, 14.8.2015 г., стр. 42).
 (4) Регламент за изпълнение (ЕС) No 471/2014 на Комисията от 13 май 2014 г. за налагане на окончателно изравнително мито върху вноса на слънцезащитно стъкло с произход от Китайската народна република (ОВ L 142, 14.5.2014 г., стр. 23).
 (5) Известие за предстоящото изтичане на срока на действие на някои антидъмпингови мерки (ОВ C 345, 27.9.2018 г., стр. 9).
 (6) Известие за започване на преглед с оглед изтичане на срока на действие на антидъмпинговите мерки, приложими към вноса на слънцезащитно стъкло с произход от Китайската народна република(ОВ C 165, 14.5.2019 г., стр. 6).
 (7) Работен документ на службите на Комисията относно значителни нарушения в икономиката на Китайската народна република с оглед на целите на разследванията за търговска защита, 20 декември 2017 г., SWD(2017) 483 final/2.
 (8) Global Trade Atlas — GTA (https://www.gtis.com/gta/secure/htscty_wta.cfm)
 (9) https://orbis4.bvdinfo.com/version-201866/orbis/Companies.
 (10) Доклада — глава 2, стр. 6—7.
 (11) Доклада — глава 2, стр. 10.
 (12) http://en.pkulaw.cn/display.aspx?cgid=311950&lib=law (посетен на 28 февруари 2020 г.)
 (13) Доклада — глава 2, стр. 20—21.
 (14) Доклада — глава 3, стр. 41, 73—74.
 (15) Доклада — глава 6, стр. 120—121.
 (16) Доклада — глава 6, стр. 122—135.
 (17) Доклада — глава 7, стр. 167—168.
 (18) Доклада — глава 8, стр. 169—170, 200—201.
 (19) Доклада — глава 2, стр. 15—16, глава 4, стр. 50 и стр. 84, глава 5, стр. 108—109.
 (20) Доклад — глава 3, стр. 22—24 и глава 5, стр. 97—108.
 (21) Доклад — глава 5, стр. 104—109.
 (22) Доклад — глава 5, стр. 100—101.
 (23) Доклада — глава 2, стр. 26.
 (24) Доклада — глава 2, стр. 31—32.
 (25) https://www.reuters.com/article/us-china-congress-companies-idUSKCN1B40JU (уебсайт, посетен на 27 март 2019 г.).
 (26) Доклада — глави 6 и 12.
 (27) Доклад — глави 14.1—14.3.
 (28) Доклада — глава 4, стр. 41—42, 83.
 (29) Глава II, член 5 от Временните разпоредби за насърчаване на адаптирането на промишлените структури.
 (30) Глава III, член 17 от Временните разпоредби за насърчаване на адаптирането на промишлените структури.
 (31) Доклада — глава 6, стр. 138—149.
 (32) Доклада — глава 9, стр. 216.
 (33) Доклада — глава 9, стр. 213—215.
 (34) Доклада — глава 9, стр. 209—211.
 (35) Доклада — глава 13, стр. 332—337.
 (36) Доклада — глава 13, стр. 336.
 (37) Доклада — глава 13, стр. 337—341.
 (38) Доклада — глава 6, стр. 114—117.
 (39) Доклада — глава 6, стр. 119.
 (40) Доклада — глава 6, стр. 120.
 (41) Доклада — глава 6, стр. 121—122, 126—128, 133—135.
 (42) Вж. например Регламент за изпълнение (ЕС) 2019/72 на Комисията от 17 януари 2019 г. за налагане на окончателно изравнително мито върху вноса на електрически велосипеди с произход от Китайската народна република (ОВ L 16, 18.1.2019 г., стр. 5), Регламент за изпълнение (ЕС) 2018/1690 от 9 ноември 2018 г. на Комисията за налагане на окончателно изравнително мито върху вноса на определени пневматични гуми, нови или регенерирани, от каучук, от видовете, използвани за автобуси или камиони, с индекс на натоварване, по-голям от 121, с произход от Китайската народна република, и за изменение на Регламент за изпълнение (ЕС) 2018/1579 на Комисията за налагане на окончателно антидъмпингово мито и за окончателно събиране на временното мито върху вноса на определени пневматични гуми, нови или регенерирани, от каучук, от видовете, използвани за автобуси или камиони, с индекс на натоварване, по-голям от 121, с произход от Китайската народна република, и за отмяна на Регламент за изпълнение (ЕС) 2018/163 (ОВ L 283, 11.12.2018 г., стр. 1—124), Регламент за изпълнение (ЕС) 2017/969 на Комисията от 8 юни 2017 г. за налагане на окончателно изравнително мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република и за изменение на Регламент за изпълнение (ЕС) 2017/649 на Комисията за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 146, 9.6.2017 г., стр. 17—128).
 (43) Доклад — глава 6, стр. 121—122, стр. 126—128, стр. 133—135.
 (44) World Bank Open Data — Upper Middle Income [База данни на Световната банка — държави с доход над средното равнище], https://data.worldbank.org/income-level/upper-middle-income.
 (45) http://www.turkstat.gov.tr/PreHaberBultenleri.do?id=30608
 (46) http://web.turkstat.gov.tr/PreTablo.do?alt_id=1008
 (47) http://www.gtis.com/gta/secure/default.cfm
 (48) Химически продукти или препарати, състоящи се предимно от органични съединения, в течна форма при 20 °C, неупоменати другаде.
 (49) Дървени сандъци.
 (50) Палети и подпори за палети, от дървен материал.
 (51) Хартия.
 (52) Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (ОВ L 123, 19.5.2015 г., стр. 33).
 (53) Представляват по-малко от 3 % от общите суровини.
 (54) http://web.turkstat.gov.tr/PreTablo.do?alt_id=1008
 (55) http://www.turkstat.gov.tr/ZipGetir.do?id=27666&class=onceki, последно посетен на 11 март 2019 г. 100 куруша = 1 турска лира.
 (56) http://www.turkstat.gov.tr/PreHaberBultenleri.do?id=30608
 (57) http://www.turkstat.gov.tr/PreHaberBultenleri.do?id=30608
 (58) Страница 22 от искането за преглед.
 (59) Вж. приложение 21А към искането за преглед.
 (60) Страница 34 от искането за преглед и приложение 8А към искането за преглед.
 (61) Xinyi Solar Holdings Limited, Годишен отчет за 2019 г., https://www.xinyisolar.com/en/qynb/list.aspx, справка, направена през май 2020 г. „Годината [2019] беше преходен период за китайския фотоволтаичен пазар. Фотоволтаичните проекти еволюираха от изцяло подкрепени със субсидия към комбинация от „несубсидирано производство“ и „финансова и технологична подкрепа“. [...] Закъснялото оповестяване на политики и одобряване на проекти охлади интереса към фотоволтаични инсталации в Китай през годината. [...] Засиленото търсене на фотоволтаични инсталации в световен мащаб през годината се дължи главно на държави, различни от Китай.“
 (62) Страница 35 от искането за преглед. Вж. също раздел 3.2.2.5.
 (63) Вж. съображение 2.
 (64) Вж. съображение 2.
 (65) Искане за преглед, глава 3.5.
 (66) Искане за преглед, глава 3.5. Вж. също анализа в раздел 6 „Интерес на Съюза“.
 (67) Регламент за изпълнение (ЕС) No 470/2014 на Комисията от 13 май 2014 г. за налагане на окончателно антидъмпингово мито и окончателно събиране на временното мито, наложено върху вноса на слънцезащитно стъкло с произход от Китайската народна република (ОВ L 142, 14.5.2014 г., стр. 1).
 (68) Производството на слънцезащитно стъкло изисква загряването и поддържането на пещ без прекъсвания (24 часа/7 дни). Поради своето техническо естество този процес не може да бъде спрян.
 (69) Антидъмпинговите и антисубсидийните мерки за слънчеви панели бяха наложени в края на 2013 г. за срок от 2 години. През март 2017 г. мерките бяха удължени за срок от 18 месеца (https://trade.ec.europa.eu/doclib/press/index.cfm?id=1904).
 (70) Регламент (ЕС) No 1205/2013 на Комисията от 26 ноември 2013 г. за налагане на временно антидъмпингово мито върху вноса на слънцезащитно стъкло с произход от Китайската народна република (ОВ L 316, 27.11.2013 г., стр. 8, съображение 157).
 (71) Източник: Многостранен оптимизиращ подход за подобряване на ефективността, енергията и разходите на модулите, Jibran Shahid, Max Mittag, Martin Heinrich, Fraunhofer Institute for Solar Energy Systems ISE,
 https://www.ise.fraunhofer.de/content/dam/ise/de/documents/publications/conference-paper/35-eupvsec-2018/Shahid_5DO83.pdf
 (72) Източник: Отраслово сдружение в областта на машиностроенето (VDMA), https://pv-manufacturing.org/wp-content/uploads/2019/03/ITRPV-2019.pdf
 (73) Едно от най-големите дружества, което е спряло производството си, е Solarworld, с капацитет от 700 MW според EU ProSun. То е спряло производството си през 2018 г. (https://www.pv-magazine.com/2019/02/11/investor-search-for-solarworld-failed-module-factory-to-be-auctioned-off/).
 (74) Уебсайтът на F-Solar указва капацитет от 750 тона/ден https://www.fsolar.de/en. В зависимост от продуктовия микс този обем може да съответства на 20 до 30 млн. m2. С изключение на F-Solar, има няколко по-малки производители на пазара, като Petra Glass (Австрия), Pressglass (Полша), Sunarc (Дания), Lambert (Германия), Onyxsolar (Испания), Covexglass (Полша), DA Glass (Полша), Schollglass (Полша), tvitec (Испания), Hecker (Германия), Ertex solar (Австрия), ILVA Glass (Италия).
 (75) Източник: EU ProSun
 (76) Вж. приложението към Съобщението на Европейската комисия до Европейския парламент, Съвета, Европейския икономически и социален комитет и Комитета на регионите относно Европейския зелен пакт, Брюксел, 11.12.2019 г. COM(2019) 640 final, https://webgate.ec.testa.eu/docfinder/extern/aHR0cHM=/ZXVyLWxleC5ldXJvcGEuZXU=/legal-content/BG/TXT/HTML/?uri=CELEX:52019DC0640&from=EN за по-широката рамка.
 (77) Вж. Съобщението на Комисията до Европейския парламент, Европейския съвет, Съвета, Европейския икономически и социален комитет и Комитета на регионите относно Европейския зелен пакт, Брюксел, 11.12.2019 COM(2019) 640 final, https://webgate.ec.testa.eu/docfinder/extern/aHR0cHM=/ZXVyLWxleC5ldXJvcGEuZXU=/legal-content/BG/TXT/HTML/?uri=CELEX:52019DC0640&from=EN стр. 6.
 (78) Европейска комисия, Генерална дирекция „Търговия“, Дирекция З, Rue de la Loi 170, 1040 Brussels, Белгия.
 (79) Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) No 1296/2013, (ЕС) No 1301/2013, (ЕС) No 1303/2013, (ЕС) No 1304/2013, (ЕС) No 1309/2013, (ЕС) No 1316/2013, (ЕС) No 223/2014 и (ЕС) No 283/2014 и на Решение No 541/2014/ЕС и за отмяна на Регламент (ЕС, Евратом) No 966/2012 (ОВ L 193, 30.7.2018 г., стр. 1).
 ПРИЛОЖЕНИЕ 1
 Издадената валидна търговска фактура по член 1, параграф 3 трябва да съдържа следното:
 1.
 име и длъжност на служителя на издалия търговската фактура субект;
 2.
 следната декларация: „Аз, долуподписаният, удостоверявам, че (повърхност в m2) слънцезащитното стъкло, продадено за износ в Европейския съюз, обхванат от настоящата фактура, е произведено от (наименование и адрес на дружеството) (допълнителен код по ТАРИК) в Китайската народна република. Декларирам, че информацията, предоставена в настоящата фактура, е пълна и вярна.“
 3.
 Дата и подпис на служителя на субекта, издал търговската фактура.